Izenpek pertsona eta erakunde erabiltzaileei arreta emateko hartutako neurriak - Izenpe - Ziurtagiri eta sinadura digitalerako euskal enpresa\nIzenpek pertsona eta erakunde erabiltzaileei arreta emateko hartutako neurriak -...\nIzenpek pertsona eta erakunde erabiltzaileei arreta emateko hartutako neurriak\nCovid-19k eragindako salbuespen-egoeraren aurrean eta osasun-agintarien eskakizunei jarraituz, Izenpek zerbitzu aktiboak mantentzeko prebentzio-neurriak jarri ditu abian, betiere segurtasun-printzipioak betetzen badira.\nIzenpek aurrez aurreko arreta eten du bulego guztietan\nAurrez aurreko hitzorduak bertan behera geratuko dira, aurkako abisua eman arte, ezin baitira aurrez aurreko identifikazioak segurtasunez eta bermez egin. Neurri horrekin, gomendioak bete nahi ditugu, herritarren joan-etorriak eta aurrez aurreko kontaktua saihestuz.\nIdentifikazio elektronikoko baliabide bat edo ziurtagiri elektroniko bat on line eskatzeko aukerari eutsiko zaio\nhttps://servicios.izenpe.com/solicitud_online/ gunetik, betiere IZENPE herritar-ziurtagiria, NANa edo herritar-eskaerarako eskatutakoaren edo BakQ ziurtagiria baino lehenagoko mota bereko ziurtagiria izanez gero.\nGainera, Izenpek aukera eman du "konfiantzazko zerbitzu elektronikoen emaile kualifikatuen konfiantza-zerrendan" sartutako ziurtagiri guztiekin (NAN elektronikoa, FNMT, etab.) erakunde eta erakunde horren ordezkariaren ziurtagiria eskatzeko eta berritzeko.\nZein dira Izenperekin harremanetan jartzeko moduak?\nTelefono bidezko arreta-zerbitzuek —kontsulta- eta informazio-zerbitzuek zein gorabehera teknikoen zerbitzuek— lanean jarraitzen dute eta eskaerei erantzuten diete.\nAhal izanez gero, helarazi zure kontsulta edo arazoa servicios@izenpe.eus helbidearen bidez, eta adierazi harremanetan jartzeko telefonoa.\nLarrialdietan, edo gorabehera teknikoren bat izatean, 900 840 123 edo 945 01 62 90 telefonoan arreta eskaintzen jarraitzen dugu.\nAdministrazioek administrazio-prozedura guztien epeak eten dituzte, herritarrei kalterik ez eragiteko.\nEten egin dira baldintzak, baita sektore publikoko erakundeen prozedurak tramitatzeko epeak ere. Errege Dekretu horrek edo, hala badagokio, haren luzapenek indarra galtzen dutenean, hasiko dira epeak berriz zenbatzen.\nNISAEk —datuen bitartekaritzako eskaeren kudeaketa— erabiltzaileei zuzendutako arretari eusten dio.


Jolas-ordua bukatu da, Zizek | Boligrafo gorria\nHasiera » Literatura » Jolas-ordua bukatu da, Zizek\nSlavoj Zizek Iruñean (argazkia: Josu Santesteban).\nAdos, liluratuta geunden, kasik fan batzuk bezala jokatzeraino. Duela zazpi bat urte izango zen: errenkadan irakurri genituen haren liburuak, zer diot irakurri, irentsi; probokatzailea zen, gauzak beste era batera pentsatzen lagundu zigun eta, lehenbizi Iruñera eta gero Bilbora etorri zenean, ez genituen galdu eman zituen hitzaldiak, ezta elkarrizketatzeko aukera ere. Fede berri baten proselitismoa egiten ari ginen? Zizekmania hedatzen bai, seguru.\nViolence liburuarekin engantxatu nintzen Slavoj Zizeken jario teorikora, gaiak hemen zeuzkan inplikazioengatik eta, “etxean” indarkeriari buruz jai eta aste buklean errepikatzen ziren argudioez aspertuta. Liburu hura beste zerbait zen, haize freskoa bezala sartu zen denbora luzeegian itxita egondako gelan. Atzetik irakurri nizkion beste hainbat, batzuk lan teoriko sendoagoak –The sublime object of ideology, adibidez– eta beste batzuk han-hemenka egiten zituen hitzaldien spin-off modukoak, unean uneko gaiei buruz. Bonba bat zen Zizek, beti ezker progre politikoki zuzena dantzan jartzen.\nGero, nire kasuan behintzat, liluraren aparrak pixka bat jaitsi ziren. Horren kausa artikulu hau izan zela esango nuke non, nire irudiko, filosofoak planteatzen zuen betiko errezeta estatal-zentralizatzaileetara jotzea une hartako urgentziei (Grezia, M15) erantzuteko. Eta geroztik gutxiago jarraitu nuen. Agian desadostasun horrengatik. Agian, sinpleki, ultra-produktiboa den norbaiti buruz ari garelako: urtean lau liburu publikatzera iritsi da 2010etik aurrera eta ez nuen denborarik hartu horien artean alea eta lastoa bereizteko.\nKontua da, azkenaldian idatzi dituen lanen berri prentsak eman didala eta ez naizela gehiago murgildu argitaratu dituen nobedadeetan. Eta bai, badakit, hori esanda Zizeken oraingo jardunak ez nauela konbentzitzen defendatzen hasten banaiz, berehalako erantzuna izan dezaket: “Irakurri ezazu iazko XXXXX liburua eta ikusiko duzu nola oker zauden”.\nBaina intelektual bat, are gehiago Zizek bezalako intelektual mediatiko bat, ez da liburuetan esaten duena bakarrik. Eta iaz Channel 4 katean egin zioten elkarrizketa honetan, guztiz erori zitzaidan, Clinton eta Trumpen artean bigarrenaren alde agertu zenean, gutxi konbentzitu ninduen argudiaketa batekin.\nGero ñabardura batzuk egin zituen BBCn, eta “tira”, pentsatu nuen, “irristaldi bat edonork eduki dezake, batez ere boutadegintzan hain saiatua baldin bada”.\nHorrela nengoen, lagun batek hitz egin zidan arte iaz publikatu zuen liburuaz: Against the Double Blackmailen Zizek probokaziotik beste zerbaitera pasa dela uste du; iruditzen zaio errefuxiatuen krisiari buruzko saiakera horretan eskuin muturrak bere egin ditzakeen planteamenduak daudela –Mendebaldeko baloreak hobeak direla iradokitzea eta errefuxiatuen auzian militarrei aitortzen dien rola, adibidez–.\n“Ikusi Al Jazeeran egin zioten elkarrizketa”, esan zidan lagunak. Hau da:\nElkarrizketa zorrotz bati eutsi ezin dion norbait ikusten dut saio horretako hamar minutuetan. Balantzaka dabil Zizek, erantzun bakoitza ematen noraezean ari den boxeolari bat bezala, berak idatzi duen zerbaiten aipu zehatzak defendatu ezinda, nokeatuta geratzeko arriskuan, kontraesanetan katramilatuta, bukaeran K.O. erortzen den arte.\nOkerrena da, ez dela goi mailako eztabaida teoriko bat ere, oso oinarrizko kontuak eztabaidatzen dizkio Mehdi Hasan kazetariak. Eskatzen dio ez orokortzeko, ez sailkatzeko Europako eta herrialde musulmanetako herritarrak bloke monolitikoetan; galdetzen dio zergatik elikatzen duen “zibilizazio-talka”ren ideia, zergatik lotzen dituen ezaugarri kultural jakin batzuekin iazko Koloniako sexu-erasoak eta ez duen gauza bera egiten, baina balore europarrekin lotuz, Oktoberfesten emakumeen kontrako erasoak izaten direnean.\nEta filosofoa ez da gai erantzun argirik emateko. Agian jolas-ordua amaitu delako, problema gogorrak daudelako mahai gainean; probokazioak mugak dauzkalako, eta hori baino zerbait gehiago behar delako ahulenen kontra —kasu honetan errefuxiatuak— jarduten ez bukatzeko.\nUste dut Zizeki buruz hitz egiteko ordua iritsi dela. Edo, prezisoago, aldareetan eman genion lekuari buruz.\nJoseba | 2017 martxoa 21 at 13:57\nIkaragarria kazetariak ematen dion errepasoa. Ez dirudi Zizekek bere burua ezagutzen duenik bere testuetan. Eta hark ere, bideo hori ikusita,”poz gehiago izango zuen, albortik beha egonik”\nAguaprado | 2017 martxoa 21 at 14:59\nTwitterreko mugak frustranteak dira eta gauza pare bat esateko gogoekin geratu naizenez, hementxe nago. Zizek gehiegi gurtua izan dela iruditzen zait, ezkerreko pentsalari garaikide BAKARRA bailitzan eta erreferentziatzat derrigorrean izan beharrekoa. Munduko gertakari guztiei buruz gauzak argituko dizkiguna. Neuk, pertsonalki, zineari buruz dituen filmak ikusi dizkiot eta ez askoz gehiago, libururik ez diot irakurri, enautelako gehiegi ere erakarri, liburu pila amaigabean lehentasunak ezarri behar direlako eta bere ikuspegi psikoanalista-marxista puntu bateraino besterik ez zaidalako interesatzen, sorkuntza kulturalak aztertzeko adibidez (inongo harrokeriarik gabe eta inor gutxiesteko asmorik gabe diot hau, besterik gabe, nik horrela bizi dut eta kitto. Esan bezala, ez naiz inongo aditua bere obran, baina ziur naiz probetxuzko gauza asko izango dituela). Hortik haratago, ba horixe, probokatzaile bat da eta medioetan abila orokorrean, gauza ez oso ohikoa ezkerreko pentsalarien artean. Orain, hori baina askoz gehiago eskatu nahi badiogu, geure kontua da eta iluminatuko duen norbaiten zain dagoen ezkerraren egoera petral eta ahularen isla ere bai, agian. Hanka sartu izan du eta baita buelta ematen saiatu ere, batzuetan beste batzuetan baina hobeto. Gauza normala hainbesteko sobreexposizioa duen pertsona batengan, hori ere hala da.\nHalere, lehen esan bezala, garaien analisi mamitsu eta egokiak ere egiten ditu noizean behin eta nik behintzat youtuben topatzen dudanean, ba tarte bat eskaintzen diot. Azken finean, garaiotako pertsonaia ilustre bat da eta ez dago gaizki zer dioen jakitea. Orain, geure gurua bilakatze horrekin eskua aspaldi joan zitzaigun eta norbaitek esan beharra zeukan, dudarik ez.\nUrtzi Urrutikoetxea | 2017 martxoa 22 at 18:33\nZizek gurtzetik Zizek egurtzera alde txikia dago, nonbait. Aurkezleak Zizek egurtzen du, bistan da. Baina jatorrizko ingeles hiztun batek helduaroan ikasi duen baten aurrean darabilen eztabaida desorekatua ikusten dut nik, batez ere, anglosaxoniar nagusitasunez, Zizeken ñabardurarik onartzen ez duen elkarrizketatzaileak.\nZizekek Trumpen garaipenaren “alde” egin zuenean niri ere krak egin zidan (ARGIAk gauza bera egin zuen, Trump hobetsiz Clintonen ondoan, are testu eta portada gogorragoarekin). Baina errefuxiatuen auzian aipatzen dituen eremuetan badago egia bat, gurean hain urrun ikusten dena (Europa beti urrun, Hegoalde hispaniko eta zuri-beltzeko honetan).\nErrefuxiatuen krisiari erantzun behar zaio, noski. Gizatasun kontu bat da, ados. Baina analisia ezin da inola ere humanitarismo hutsean gelditu. “Gerrarik ez” ere esan ohi zen duela ez hainbeste. Eta ezkerrak ez badu analisi kritiko horren lekua hartzen, islamofaxismoa salatzen ez badu, munduko gatazka guztiak bere bizkar hartzen baditu eta kondeszentziaz begiratu gatazka horietako aktore guztiei, denak biktima balira bezala, han faxismorik ez balego legez, faxismoa posible ez balitz legez europarrek esku hartu gabe, nagusitasun arriskutsu baten dihardu ezker horrek. Kanpoko eskuin muturrari ezikusi egiteak etxekoa hauspotzea dakar. Burkiniaren aurreko jarrera negargarria adibide, arazoa zer jantzi balitz legez. Europako eskuin muturrarekin parekatzeko izuak faxismo erlijiosoaren mezuak bereganatzera eraman du, kultur aniztasunaren izenean. Islamofobia da modako berba, aspalditik bere burua ateo eta antiklerikal izendatu zuten ezkertiarrak gehien beldurtzen dituen hitza islamofobo deitzea da; ezkontza eta hiletetan ere Eliza zapaltzen ez duenak sinpatiaz begiratzen die meskita berriei, hurkoa ulertu guran islamaren prezeptuak zertxobait ikasi eta ramadana eta zapia eta “euren ohiturak” direnez, egokitu behar dela dio luze-zabal. Baina Aljeriako ateoei, feministei, baraurik eta zapirik nahi ez duten laikoei jaramonik ez.\nGai hauek nik baino askoz hobeto landu dituzte Aljeria, Egipto eta beste hainbat herrialdetako feministek. Baina hemen, konbertsoei eta klerikalei jartzen zaie arreta. Eta Koloniari buruz diharduenez, FNtik urrunago ezin egon den ahots bat aipatu gura nuke. Koloniako erasoez irakurri dudan iritzi kritiko eta errespetagarrienetakoa Marieme Hélie-Lucas aljeriar feministarena da. Horra pasarte bat:\n“(ezkerrak) fundamentalismo musulmanaren arazoari aurre egiteari uko egiten dion neurrian, eremu ideologiko hori de facto eskuin mutur arrazistari uzten dio.\nNola ez ikusi fundamentalistek Europan egin berri dituzten aurrerapausuak, eta horien artean emakumeek espazio publikoan duten lekuarekiko aurkako abenduaren 31ko desafio bortitz hori adibide bat gehiago baino ez da… Betaurreko eurozentriko distortsionatuak ez du ikusten uzten Ipar Afrikan eta Ekialde Hurbilean gertatu zenarekiko antzekotasuna. Europan, “musulmanak” biktima edo gutxiengo zapaldu gisa baino ezin dira ikusi, eta horrek nonbait edozein jarrera bortitz eta erreakzionario justifikatuko luke, nahiz eta aski den muga gutxi batzuk igarotzea ikusteko, gehiengoa direnean edo boterea erdistean, nolakoa den haien programa demokraziari buruz, laizismoaz, beste erlijio batzuetako sinestunez edo emakumeez. Analisi politikoaren absentzia horrek egiteak ahalbidetzen du haien hazkundea Europan. Europaren zapalkuntza kapitalista eta xenofoboari esker, eskuin mutur integristari zuritu egiten zaizkio bere politika ultra-erreakzionarioak. Eta ez Europan soilik, baita haien jatorrizko herrialdeetan ere. A ze eurozentrismoa…\nEzkerrak eta feminista gehiegik lehentasunen teoriari heltzeak (“musulman” berrizendatutako migratzaileen defentsa esklusiboa mendebaldeko eskuin kapitalistaren aurrean), historiaren aurrean erantzun beharko duten akats izugarria eta gure herrialdeetako indar aurrerakoiak abandonatzea da, eta gizagabetasun absurdu horrek orban ezabaezina jarriko duen internazionalismoaren banderan”\nTestua osorik irakurtzea merezi du. Hor behean daude estekak, jatorriz frantsesez, eta ingeles eta espainol itzulpenak.\nGorka Bereziartua | 2017 martxoa 22 at 19:22\nMila esker zure ekarpenarengatik Urtzi. Puntualizazio batzuk egin nahi nizkizuke:\n1) ARGIAk Trumpen alde egin zuela esaten duzu eta jakin nahi nuke zertan oinarritzen zaren hori esateko. Portada hau atera genuen Trumpen garaipenaren harira.\nUste duzu haren aldekoa dela?\nGeroztik AEBetako presidenteaz dezente idatzi dugu, bide batez. Hemen ikus dezakezu: http://www.argia.eus/donald-trump\nEskertuko nizuke begirada bat botatzea eta, iradokitzen duzun horrek heldulekurik daukala iruditzen ote zaizun esatea.\n2) Kazetariaren eta Zizeken arteko elkarrizketan batek ingelesa besteak baino hobe hitz egiteari buruz: Zizekek urteak daramatza ez bakarrik elkarrizketak ingelesez eskaintzen, liburuak ere ingelesez idazten baizik. Azentua du nabarmena, baina esan nahi duena ondo adierazteko gai da hizkuntza horretan.\n3) Gurtu/egurtu kontuaz: hemen egin dudana egurtzea bada, oso azal fina daukagun seinale.\n4) Zizeken azken liburutik hartutako aipu bat, esplikatzeko zergatik iruditzen zaidan marra pasa duela: “This is why the naive attemps to enlighten immigrants (explaining to them that our sexual mores are different, that a woman who walks in public in a miniskirt and smiles does note thereby signal sexual invitation, and so on) are examples of breathtaking stupidity. They are well aware that what they are doing is foreign to our predominant culture, and they are doing it precisely to wound our sensitivities”.\nBenetan defendatu daiteke bortxaketak “foreign to our predominant culture” direla? Niri ezetz iruditzen zait.\nUrtzi Urrutikoetxea | 2017 martxoa 28 at 19:35\nEskerrik asko, erantzuteagatik, Gorka. Gero Londresko erasoa iritsi eta ordutik ia astirik ere ez diozuna komentatzeko. Banan-banan joanda: ez nintzen zenbaki horretaz ari, “Zergatik den Hillary Clinton errebolberrarekin Trump baino arriskutsuagoa zela zioenaz baizik.\n2, izan liteke,\n3, txiste txarra, ados, egurtu kritikatu-ren sinonimo gisa ulertu.\n4 da niri interesatzen zaidana, eta hemen klabea iruditzen zaidana, eta nik hor ulertzen dudana,lehen aipatu dudan autorearen bidetik doa, pasarte hori (Koloniako erasoen testuinguruan kokatzen dela ulertzen dut, ezta?). Zizek-ek dio bere burua ahaldundu duen emakume baten aurrean (nahi bezala jantzi eta burua jasota irribarre egiteko), eta ahalduntze hori bere balore garrantzitsuenetakotzat duen gizarte baten aurrean, gaitzetsi beharreko gizarte dekadente horren aurka jotzeko bide gisa ere badarabiltela sexu-erasoa Koloniako erasotzaileek (hala ere, denak migratzaile balira ere, nahiago beste kategoria bat erabiliko balu, jihadismoaren haritik).\nBerriz diot, jazarpenari ihesi datorrenari gizatasunez babesa ematea ez da eztabaidagaia nire ustez. Kolektibo baten nagusitzen ari diren ideia eta jarrera erreakzionariekiko ezkerraren begirunea da kritikagarri, eta ideia horien azpian uztea erlijioa/estatua bereizketa, laikotasuna edo emakumeen ahalduntzearen defentsa. (Ustezko) gehiengo kontserbadore klerikal horien alde indarrak xahutu ordez, (ustez, berriz ere) gutxiengoa izan arren berdintasun ideia unibertsalak defendatzen dituzten horiei ahotsa ematea da gakoa.\nDefendatzeko beharrik ez duena defendatzen (Imanol Galfarsorori erantzunez) | Boligrafo gorria - […] Galfarsorok artikulu bat idatzi du Lapiko Kritikoan Slavoj Zizek defendatzen eta blog honetan argitaratu genuen post bat zeharka aipatuz.…


Lekeitioko Udala - Covid-19 dela eta itxita edo galerak izan dituzten negozioei zuzendutako\nCovid-19 dela eta itxita edo galerak izan dituzten negozioei zuzendutako\nDIRU-LAGUNTZEN BIGARREN DEIALDIA: COVID-19 DELA ETA ITXITA EDO GALERAK IZAN DITUZTEN NEGOZIOEI ZUZENDUTAKO\nEskaerak: Uztailaren 2tik 10era\nBerriro ere, Lekeitioko Udalak, COVID-19ak galera handiak sortu dituen negozioei bideratutako diru-laguntzen deialdia irekiko du. Negozio hauetako askok itxi egin behar izan dute alarma egoerak iraun bitartean edota fakturazioa zeharo jaitsi zaielako. Negozio hauei laguntza emateko, Udalak, 100.000 euroko partida bat sortu zuen diru-laguntza zuzenetara bideratuta.\nAurreko deialdian 150 negoziok egin zuten eskaera eta oraingo deialdian zuzenean igoko zaie jaso ahal duten diru kopurua 550 euro gehienez, eskaera berria egiteko beharrik gabe.\nAurreko deialdian eskaera egin ez zuten negozioek berriz aukera izango dute orain.\nMartxoaren 15 eta maiatzaren 10a bitartean alarma egoeraren deklarazioagatik itxita egotera derrigortuta egon direnek edota haien fakturazioa %75 baino gehiago murriztu duten negozioek, gehienez ere, 550 euro jaso ahal izango dituzte.\nMaiatzaren 11tik aurrera itxita egon diren negozioek 68,75 euro jaso ahalko dituzte gehienez ere aste bakoitzeko.\nLekeitioko ostalari, merkatari edo autonomoa bazara edo mikroenpresa bat baduzu, diru-laguntzak jasotzeko aukera izango duzu uztailaren 2tik 10era bitartean, Leartibai Garapen Agentziaren bidez. Horretarako Leartibai Garapen Agentziak Sabino Arana 14an duen bulegora hurbilduz edo leartibai@leartibai.com helbide elektronikoaren bitartez dokumentazioa aurkeztuz.\nBestalde, martxoaren 15 eta maiatzaren 10a bitartean derrigorrezko itxiera izan zuten negozioei, Lekeitioko udalak ez dizkie kobratuko hainbat udal tasa, besteak beste, estolderia eta zabor tasak ( hiru hilabeteko tasa ), udal eraikinetan dauden negozioen alokairuak edo terrazen lizentziak eta toldoen lizentziak. Kontzeptu guzti hauetatik, Udalak, 31.000 euro inguru gutxiago jasoko du aurten.\nEra berean, gogoratu Leartibai Garapen Agentziak aholkularitza eskaintzen duela bizi dugun egoera honetan arazoak dituzten establezimendu eta negozioek jaso ditzaketen laguntzak lortzeko. Ez galdu aukera, eman bultzada bat zure enpresari!


G7koen aurkako hamazazpi ekintzaile atxilotu dituzte poliziek | Politika | Berria\nOstiral arratsaldean ehunka lagun atera dira Urruñako kanpalekutik, errepide bat mozteko asmoz; jarraika izan dituzte poliziak, eta oldartu egin zaizkie. Poliziak negar gasa eta gomazko pilotak bota ditu Urruñako kanpaleku sarreran.\nPoliziak motoan iritsi diren momentua, manifestarien aurka oldartu aitzin. BERRIA\nOstiral arratsaldearekin, G7koen bileran elkartuko diren agintariak Miarritzerako bidea hartzen hasi dira. Justin Trudeau Kanadako lehen ministroa iritsi da aurrena, eta Emmanuel Macron ere ostiral gauean ailegatu da. Miarritzen lur hartu dute biek —propio itxita daukate aireportua egunotan—. Frantziako presidenteak gaur iluntzean egingo die harrera gainerako agintariei, eta, G7koen gailurra gerturatu ahala, tentsioa igo egin da Lapurdiko hirian eta inguruetan. Batez ere Urruñatik Erlaitzerako bideetan izan da tentsio gehien, ostiral arratsalde honetan.\nG7koen aurkako kontragailurra egiten ari direnen kanpalekutik —Urruñan da— ehunka manifestari atera dira, autopista blokeatzeko asmoz. Erlaitzerako bidea hartu dute, baina Polizia jarri zaie aurrean, eta ez die jarraitzen utzi. Pentzez pentze abiatu dira orduan, eta bidean manifestariek zenbait errepide trabatu dituzte, baina une oroz poliziak izan dituzte atzetik. Ez da arazo larririk suertatu, 30 bat polizia motoz joan diren arte. Motorrean iritsitako polizia horiek manifestariei oldartu zaizkie.\n#g7ez Ez nago oso seguru... @berria pic.twitter.com/CqAvFFQHtG\n— Ekhi Erremundegi (@EkhiErremundegi) August 23, 2019\nAnbulantziak ere joan dira tokira, eta litekeena da manifestarien artean baten bat zauritu izana. atxilotu egin ote dituzten ere zabaldu da ostiral gauean; AFP berri agentziaren arabera, hamazazpi lagun atzeman dituzte. Kanpalekuko kideen esanetan, hamabi lagun izan dira atxilotuak, eta beste 23 zaurituak. Poliziak lekuak hustuarazi ditu, eta bota egin ditu handik kazetari guztiak, tartean BERRIAkoa. Frantziako Gobernuak zabaldu du lau polizia ere arin zauritu direla.\nManifestariak kanpalekura itzuli dira. Hainbat lagun atxilotu ditu poliziak Erlaitzan #G7BiarritzZenbait #G7Ez #11gaur @HamaikaTb pic.twitter.com/cBQvcuis0Q\n— Iosu Ganuza Garcia (@ganugan) August 23, 2019\nIluntzean, elkarretaratze bat egin dute Hendaian, eskolaren aitzinean, Poliziaren jokamoldea gaitzesteko eta atxilotuak askatzeko eskatuz. Baina istiluak ez dira hor bukatu. Iluntzean, poliziak kanpalekura bertara joan dira, eta negar gasa eta flashball pilotak jaurti ditu. Lekuko batzuen arabera, kanpalekuan zirenek erantzun egin diete. Horretan bukatu da istilua, eta Polizia azkenean ez da kanpalekura sartu.\nBestetik, iturri batzuen arabera, Jaka Horietako bi kide ere atzeman dituzte ostiral honetan. Miarritze inguruan radarrak txikitzea leporatu diete.\nGizon bat pistolaz apuntatua\nEz dira izan azken orduetako gertakari bakarrak. Ostegunean, Miarritzen bertan, poliziak furgoneta bat geldiarazi zuen kalean. G7koen bileraren kontrako afixak zeramatzan ibilgailuak, eta France Info kateak bertatik bertara grabatu zituen gertakariak. Polizia bat pistola eskuetan hartuta hurbildu zen furgonetara, eta gidariari apuntatu egin zion, pistola leihotik sartuta. Gidariak eta harekin autoan zihoan beste gizon batek eskuak goratu eta baketsuak zirela erran zieten poliziei, eta poliziak pistola gorde zuen orduan.\nFurgonetan jarriak zeramatzaten txarteletan aipatzen zuten Miarritze "kontzentrazio esparru" bihurtu dutela, eta Macroni galdetzen zioten ea non dagoen "Frantziaren handitasuna". Poliziaren aurrean deklaratu ostean, aske utzi zituzten bi gizonak, ostegunean bertan.\nIzan dira atxiloketa gehiago: ostegunean, Karfa Diallo saiakera idazlea atxilotu zuten, Miarritzeko La Negresse plazari izena aldatzeko protesta batean parte hartzen ari zela. Matxinada leporatzen diote. Colette Capdeville Asanblea Nazionaleko diputatu ohia eta Baionako kontseiluko kidea da bere abokatua.\nLa Negresse izena Napoleonen garaitik datorkio auzoari; geltokiaren parean dago. Garai hartan joko areto bat zuen emakume beltz bat gogoratzen du, eta plazari izena aldatzeko antolatu zuten atzoko elkarretaratzea.\nEspainiako Polizia, Hendaian\nGoizean goizetik nabaritu dira Polizia gorputzen aginduak: areagotu egin dituzte mugako kontrolak eta identifikazioak. Irungo Harrera Sareak ohartarazi zuen, astearen hasieran, "kontrol hertsiak erabatekoak" direla migratzaileentzat; "baina ez haientzat bakarrik". Gaur, esaterako, identifikazio baten eta itzulketa baten lekuko izan da BERRIA.\nSantiago zubia, kontrolik gabe. Hendaiako aldean zeuden poliziak, berrehun bat metrora. BERRIA\nBi gazteak atxikita, Hendaian (Lapurdi). Identifikatu, eta eraman egin dituzte. BERRIA\n11:00 aldera, bi gazte magrebtar jaitsarazi dituzte autobus publiko batetik, Santiago zubia igaro ondoren. Autobusak aurrera jarraitu du, eta atxikiak eduki dituzte gazteak, Hendaiako aldean, identifikatzeko. Ordu erdi ingururen ondoren, Espainiako Poliziaren auto batean sartu, eta Irun aldera eraman dituzte biak. Irungo Harrera Sareak "kontrol arrazistak" eta legez kanpoko itzulketak salatu izan ditu mugako pasabide horretan.\nSantiago zubiaren ondoren ez ezik, Behobiako zubian ere jarri dituzte kontrolak gaur. Bi noranzkoetan zeuden poliziak, nahiz eta Gipuzkoarantz zihoazen autoak lasaiago pasatzen utzi. Lapurdi alderantz zihoazenak aritu dira kontrolatzen bereziki.\nBehobiako zubia, gaur. BERRIA\nOstegun iluntzean, bederatzi kilometroko auto ilarak sortu ziren AP-8 errepidean, Irunen (Gipuzkoa), Baionarako noranzkoan. Ostiraletik aurrera, berriz, 7,5 tona baino gehiagoko ibilgailuak ezingo dira sartu Frantziako Estatuan. Nafarroan, Gipuzkoan eta Araban geldiaraziko dituzte kamioilariak, eta soilik ibili ahal izango dute frogatzen badute zama muga baino lehen utziko dutela. Miarritzeko aireportua itxita daukate.\nEragozpen gehiago ere izan dira gaur Irun eta Hendaia arteko Santiago zubian. BERRIAk jakin duenez, pasabide hori ordu eta erdiz itxita eduki dute, antza, bi pakete susmagarritzat jo dituztelako. 07:00 aldera, Espainiako Polizia, Guardia Zibila eta Ertzaintza joan dira Santiago zubira, baita lehergailu teknikariak ere. 08:30 arte izan dute zubia itxia, eta Behobia aldetik bideratu dute trafikoa. Paketeak aztertu ondoren ireki dute bidea berriz.\nBestalde, hiru gazte alemaniar atxilotu zituzten asteazkenean, Hego Euskal Herrira bidean zetozela, eta, Frantziako Poliziaren arabera, burua estaltzeko tapakiak, ziape gasa eta izotza puskatzeko mailuak atzeman zizkieten ibilgailuan. Baionako Zigor Auzitegian epaitu zituzten ostiral arratsaldean, presaz, indarkeriarako prestatzea leporatuta. Hiru hilabeteko espetxe zigorra ezarri diete biri, eta bi hilabetekoa besteari; Frantziako Estatuaren mugen barnean sartzea ere debekatu diete, bost urteko eperako.\nProtesta bat Monsantoren aitzinean\nKontragailurreko ekitaldiak ostiral iluntzean bukatu dira Ficobako erakustazokan, Irunen. Arnaldo Otegi EH Bilduko koordinatzailea bertan izan da, eta bideokonferentziaz parte hartu dute Marta Rovira ERCko idazkari nagusiak eta Jean Guy Talamoni Korsikako Asanbleako presidente eta Corsica Libera alderdiko buruzagiak. G7 Ez plataformak bihar izango du hurrengo zita, larunbatean. 11:00etan egingo dute manifestazioa, Hendaiako Flore itzulingurutik Irungo Ficobara. Hitzaldiekin eta agiri bat irakurrita bukatuko dute. Igandean ere mobilizazio bat egitekoa dute, Miarritzeren inguruetan.\nBitartean, gaur Peyrehoraden egin dute elkarretaratze bat, Monsantoren lantegietako baten aurrean. Confederation Paysanne eta ELBko kideak hantxe elkartu dira, sindikatuetako eta G7 Ez plataformako kideekin. "Zuen irabazia = Gure minbizia" frantsesez zioen pankarta bat zabaldu dute atean. Lur begetala ere zabaldu dute, eta berdura zenbait landatu dituzte hartan.


Ozourt - Wikipedia, entziklopedia askea.\nVéronique LANUQUE (2014-2020)\n43° 39′ 49″ N, 0° 52′ 34″ W / 43.6636°N,0.8761°W / 43.6636; -0.8761Koordenatuak: 43° 39′ 49″ N, 0° 52′ 34″ W / 43.6636°N,0.8761°W / 43.6636; -0.8761\nCastelnau-Chalosse, Clermont, Garrey, Pomarez eta Poyartin\nOzourt (frantsesez eta ofizialki: Ozourt) Okzitaniako udalerri bat da. Administratiboki Frantziako Landak departamenduan dago, Akitania Berria eskualdean. 2013an 209 biztanle zituen.\n2007an Ozourt udalerrian erroldatutako biztanleak 181 ziren. Familiak 66 ziren, horien artean 14 pertsona bakarrekoak ziren (7 bakarrik bizi ziren gizonak eta 7 bakarrik bizi ziren emakumeak), 19 seme-alabarik gabeko familiak ziren, 26 seme-alabak dituzten bikoteak ziren eta 7 seme-alabak dituzten guraso-bakarreko familiak ziren.\n2007an 78 etxebizitza zeuden, 71 familiaren etxebizitza nagusia ziren, 3 bigarren erresidentzia ziren eta 3 hutsik zeuden. 74 etxeak ziren eta 4 apartamentuak ziren. 71 etxebizitza nagusietatik 53 bere jabearen bizilekua ziren, 16 alokairuan okupaturik zeuden eta 2 doan lagata zeuden; 1ek bi gela zituen, 6 etxek hiru zituzten, 9 etxek lau zituzten eta 55 etxek bost zituzten. 45 etxek euren parking plaza propioa zuten azpian. 30 etxetan ibilgailu bat zegoen eta 37 etxetan bat baino gehiago zituzten.\nOzourt udalerriko biztanleria-piramidea 2009an .\n2007an lan egiteko adina zuten pertsonak 102 ziren, horien artean 81 aktiboak ziren eta 21 inaktiboak ziren. 81 pertsona aktiboetatik 75 lanean zeuden (43 gizon eta 32 emakume) eta 7 langabezian zeuden (1 gizon eta 6 emakume). 21 pertsona inaktiboetatik 7 erretiraturik zeuden, 8 ikasten zeuden eta 6 "bestelako inaktibo" gisa sailkaturik zeuden.\n2009an Ozourt udalerrian 76 unitate fiskal zeuden, 196,5 pertsonek osaturik. Pertsona bakoitzeko diru-sarrera fiskalaren mediana urteko 16.126 euro zen.\n2007an zeuden 9 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 4 eraikuntza enpresak ziren, 2 ibilgailuen saltze eta konpontze enpresak ziren eta 1 zerbitzu enpresa zen.\n2000. urtean Ozourt udalerrian 5 nekazaritza-ustiategi zeuden, 175 hektarea erabiltzen.\nCastelnau-Chalosse (2,5 km)\nPoyartin (2,6 km)\nGarrey (2,8 km)\nClermont (3,6 km)\nSort-en-Chalosse (4,9 km)\nGibret (5,0 km)\nPomarez (5,2 km)\nDonzacq (5,7 km)\nBNF: 152591580 (data)\nOrriaren azken aldaketa: 29 abendua 2019, 14:28.


Zergatik da haurtxoen usaina mendekotasuna? | Consumer\nZergatik da haurtxoen usaina mendekotasuna?\nAma izan diren emakumeetan, haurtxoaren usainak plazera eragiten dien eta erantzun emozionalak eragiten dituzten garuneko zirkuituetan, zer esan nahi du?\narabera: Asteazkena, 2015eko urtarrilaren 21a\nDuela gutxi egindako ikerketa batean ikusi dutenez, ama izan den emakume batek, haurtxo baten usainak, gose dagoen norbaitek jaten dituen garuneko zirkuitu berberak egiten ditu, edo sexu-harremanak ditugun bitartean tiro egiten dutenak. Ondoren azaltzen da zergatik den haurtxoa mendekotasun-usaina, usaimenaren eta haurdunaldiaren artean dauden harremanak eta alderantziz gertatzen dena: haurtxoek amen usaina hauteman dezakete.\nHaurtxoen usaina mendekotasuna da\nHaur jaioberri baten usaina hainbat otorduetakoa bezain adiktiboa izango litzateke; izan ere, klase horretako antbegi bat eta, are gehiago, sexu-harremanak daudenean, lan egiten duten zirkuitu berberak aktibatzen dira emakumeen garunean. Horixe ondorioztatu dute ‘Frontiers in Psycology’ aldizkarian argitaratutako ikerketa baten egileek.\nHaurtxoen usainak dopamina maila, plazer sistemarekin lotutako neurotransmisorea eta mendekotasunak areagotzen ditu\nEstatu Batuetako, Kanadako, Alemaniako, Frantziako eta Suediako zientzialariek osatutako taldeak haur jaioberrien pijamaren usaina duten 30 emakumeren garuneko jarduera behatu du. Emakume horien erdiak ama izan ziren proba aurreko sei asteetan, eta beste erdiak ez. Lehen multzokoetan, lurrinak dopamina maila handitu zuen, garuneko plazer-sistemarekin eta mendekotasunekin lotutako neurotransmisore bat. Bigarren taldekoen kasuan, hori ez zen hain maiz gertatu.\nAma izan ziren emakumeetan aktibatutako garun-eremuak neoestrialak deitzen zaie, eta horiexek dira, aurreko azterketetan, “ikaskuntzaren aurreko sari-mekanismoei estuki lotuta” agertu zirenak. Datu horietatik abiatuta, ikerlariek diote haurtxoaren usainak “saritzeko mekanismo potentzial” bat jartzen duela abian, eta horrek “ama-erantzun emozionalak eta motibaziozkoak” eragingo lukeela.\nUsaimena eta haurdunaldia\n“Zirkuitu horiek bereziki aktibatzen dira pertsonak gose eta jan handia duenean”, azaldu du Johannes Frasnellik, ikerketaren zuzendarietako batek. Halaber, azpimarratu du zirkuitu horiek direla zenbait janariren eta tabakoa eta beste droga batzuen mendekotasunaren eragileak. Lanak gehitzen du, hala ere, etorkizunean azterketa berriak egin behar direla, usain desberdinen aurrean hainbat erreakzio neurtuko dituztenak eta gizonek egoera berdinetan eta ez bakarrik emakumeengan duten erreakzioa ebaluatuko dutenak.\nIkerketa hau ez da haurdunaldia eta usainak erlazionatzen dituen lehena. Haurdunaldiaren sintoma nagusietako bat da usaimena tiro egiten dela: hiru emakumetik bik asaldurak izaten dituzte zentzu horretan, Suediako Umeåko Unibertsitatean egindako ikerketa baten arabera.\nIrudia: Quan Ha\nAdituen arabera, aldaketa hormonalen ondorioz gertatzen da hori, batez ere, progesterona eta estrogenoen mailan. Aldaketa horiek usaimenari eragiten diote, eta substantzia toxiko eta arriskutsuen kontrako autobabeserako sistema natural moduko bat osatzen dute.\nHaurtxoak eta amen usaina\nUsainak ere funtsezkoak dira alderantzizko norabidean, hau da, jaioberriaren usaimenean, ama ezagutzeko. Saguekin egindako probetan zientzialariek halaxe egiaztatu zuten behintzat, eta horrek iradoki zien hori ugaztun guztiekin gertatzea.\nEstatu Batuetako eta Britainia Handiko unibertsitateetako adituek egindako lanean, karraskari jaioberriak bularretan agertu ziren, eta lau usain desberdin zituzten: likido amniotikoa, amaren listua, amaren esnea eta gernua.\nLikido amniotikoaren usainak bakarrik bultzatu zuen bularra ematea. Usainak antzemateko arazoak zituzten saguek, berriz, arazoak izan zituzten elikadurarekin. Hortik ondorioztatzen da usaina haurdunaldian eta jaiotzean ikasi dela, eta hori funtsezkoa dela elikatzeko, batez ere haurtxoen bizitzako lehen egunetan.\nhaurrak haurtxoak madres-eu mujeres-eu olor-eu


propaganda – Neure (h)egitik\npropaganda\tKomunikazioa eta etika\n1. Sinplikazioa eta etsai bakarraren oinarria.. Ideia bat eta bakarra hartu, sinbolo bat eta bakarra.\n2. Kutsadura-metodoaren oinarria. Aurkari ezberdinak kategoria edo gizabanako bakar batean bildu. Aurkarien batuketa norbanakotua sortu behar da. 3. Transposizioaren oinarria. Aurkariari egotzi norberaren akatsak edo hutsuneak, eta erasoari erasoarekin erantzun. “Ezin badituzu berri txarrak ukatu, horiekiko arreta galaraziko duten beste batzuk asma itzazu.”\n4. Desitxuraketa eta exagerazioaren oinarria. Edozein huskeria mehatxu larri bihurtu.\n5. Herri-hizkeraren oinarria. “Propagandak herrikoia izan behar du, eta xede-taldearen inteligentzia txikieneko gizabanakoaren mailara ekarri behar da. Konbentzitu nahi den masa zenbat eta handiagoa, are txikiagoa egin behar den ahalegin mentala. Masen gaitasun rezeptiboa mugatua da, eta bere ulerkortasuna eskasa; gainera, erraz ahazten zaizkie gauzak.\n6. Orkestratze oinarria. “Propagandak ideia kopuru txiki batera mugatu behar du, eta etengabe errepikatu behar dira; behin eta berriz aurkeztu behar dira ikuspegi ezberdinetatik, baina beti ere kontzeptu berean bat eginda. Ez pitzadurarik ez zalantzarik.” Hemendik dator hain ezaguna den esaera: “Gezur bat nahiko errepikatzen bada, egi bihurtzen da azkenerako.”\n7. Berrikuntzaren oinarria. Etengabe igorri behar dira informazio eta argudio berriak, erritmo bizian, eta, horrela, aurkariak erantzun nahi duenerako, publikoak beste gai batzuetara jarrita egongo da. Aurkarien erantzunek ezin diote inoiz akusazioen maila gero eta handiagoari kontra egin. 8. Egianztaren oinarria. Argudioak eraiki iturri ezberdinetatik abiatuz, globo-zunda deritzen horien bidez edo zatikako informazioen bidez. 9. Isiltasunaren oinarria. Argudiorik ez daukagunean, auzia isildu; aukariari mesede egiten dioten auziak disimulatu. Horretarako kontraprogramatu ere egin behar dugu, gure sokako komunikabideen lagauntzaz. 10. Transfusioaren oinarria. Oro har, propagandak lan egiten du lehenagotik dagoen mami batetik abiatuta; izan daiteke mitologia nazional bat, edo izan daiteke gorroto nahiz aurreiritzi tradizionalen saski-naski bat. Kontua da argudioak zabaltzea joera primitiboengan eragina izango dutenak.\n11. Ahobatekotasunaren oinarria. “Mundu guztiak” bezala pentsatzen duen jende asko konbentzitu, ahobatekotasun ustea sortuz. Joseph Goebbels Edozein antzekotasun errealitatearekin, kasualitate hutsa hotza da.\n2007/03/152009/01/04 Joseba Kamio\nLaburpen hitzak propaganda\tUtzi iruzkina


San Migeleko Emigrazio eraikinaren etorkizuna diseinatzen hasi dira : Bidasoko Hitza\nSan Migeleko Emigrazio eraikinaren etorkizuna diseinatzen hasi dira\nEraikina birgaitzeko proiektua idazteko lanen adjudikazioa onartu berri dute. Beheko solairuan auzorako ekipamendu sozialak egokituko dituzte, eta goiko solairuetan aldiz, gazteei zuzendutako alokairuko apartamentuak egingo dituzte.\nKanpoalde osoa birgaitu dute jada.\nAste honetan onartu du IRUMVIren administrazio kontseiluak San Migeleko Emigrazio eraikina birgaitzeko proiektua idazteko lanen adjudikazioa. Udalak jakinarazi duenez, Etxebizitza Sozietate Publikoa arduratuko da proiektua izapidetzeaz. Proiektuarekin “eraikin historikoa auzorako prestatu eta erabilera eta espazio berriak” sortu nahi dituzte.\nIdazten hasi diren proiektu honetan eraikin guztia sartu dute, baina edukia bereizita aurkeztuko dute, beheko solairua alde batetik eta goikoa bestetik). Izapidetzeak aurrera egin ahala, proiektua faseka egingo dute.\nJose Antonio Santano alkatearen arabera, “behin kanpoalde osoa birgaituta, barrualdera bete-betean sartu eta eraikinari erabilera emateko unea da: San Migelentzat eta hiri osoarentzat oso interesgarriak diren ekipamendu sozialak kokatuko ditugu, eta etxebizitza publikoaren aldeko apustuan aurrera egingo dugu, alokairuko apartamentuen bloke handi bat eraikita”.\nBeheko solairuan auzoko elkarteak eta auzoko beste elkarte batzuek egindako ekarpenek txoko bat izango dute. Azken hilabeteotan auzotarrek proposamenak helarazi dituzte, EH Bildu taldearen zuzenketa bati esker egin dute prozesua. Honetan, honakoa eskatu zuten: adinekoentzako espazio zabalago bat eramatea bertara, zerbitzu gehiagorekin; auzo elkartearen egoitza han jartzea; eta azkenik, haurtxoko bat instalatzea eta erabilera askotarako espazioak izatea, jarduera eta ekitaldiak egiteko.\nAlokaiurko apartamentuak ere aurreikusi dituzte eraikinean, bereziki gazteei zuzenduak izango dira. Orotara 39 apartamentu proposatu dira bertan.\nProiektuak idazteko aurrekontua 205.000 eurokoa da, eta bost hilabetean egitea aurreikusi dute.


'Loreak' filmaren zazpi making of | EITB telebista\n'Loreak' filmaren zazpi 'making of' eskainiko ditu ETBk\nFilmaren grabazioari eta barruko kontuei buruzko zazpi bideo labur eskainiko ditu Euskal Telebistak. Zazpi bideo hauek EITB Nahieran atalean ikusgai daude jada.\n'Loreak' filmaren 'making of'-ak, EITBNahieran\nLoreak filma grabatzeko lanetan hartutako irudiekin eginiko zazpi bideo eskainiko ditu ETBk. Urriaren 31n estreinatu ztela-eta, ekoitzi eta filmatzeko lanak nolakoak izan ziren ikusiko dugu making of hauetan.\nJon Garaño eta Jose Mari Goenaga tandemak zuzenduriko bigarren filma da, eta Nagore Aranburu, Itziar Aizpurua eta Ane Gabarain dira protagonista nagusiak. Irusoin eta Moriarti Produkzioak ekoiztetxeen lan honetan, ETBk ere hartu du parte, eta euskaraz grabatutako lehen filma izan da Donostiako Zinemaldiko Sail Ofizialean lehiatzen.\nDrama honetan, loreen eraginez bizimodua aldatu duten hiru emakumeren istorioak kontatzen dira. Anek, Lourdesek eta Terek oso bizitza ezberdinak dituzte, baina ezaugarri bera dute komunean: hurbileko norbait galdu dute. Bakoitzak era batera egingo dio aurre maite duten pertsona horren heriotzak utzitako zuloari, baina betiere lore-sortak inguruan dituztela. Loreek lurperatutzat emandako sentimenduak azaleratuko dituzte, eta edertasunaren, dueluaren eta agurraren metafora baino ez dira izango.\n'Txoriene' gastronomia saioaren aurretik ikusi ahal izango dira ETB1en (13:20 aldera); ETB2n, ordea, 11:20an egongo dira ikusgai. Gainera, zazpi bideo hauek EiTB Nahieran atalean ikusgai daude jada.


Nostalgia - GARA\nAndoni TOLOSA �MORAU� | Musikaria\nUdako solstizioak ez dira gauza bera azken urteetan, ez dira gauza bera, lehen festetako manga motxeko gau luzeak, izerditutako lehen gau beroak. Ez dira gauza bera, arratsaldeko kale bueltak, ezta hondartzara egindako lehen txangoak ere. Eta ez da, harrigarria badirudi ere, eguraldi kontua, musika kontua baizik. Soinu banda egokia falta denetik ez dute eragin bera lehen eguzki betekadek gure larru gorrituan.\nAsereje, Lambada, La Bomba eta El Venao. Georgie Dan, Rafaella Carra, Los Del Rio, Alaska eta Maria Jesus (eskusoinuarekin)... Udako kantua falta zaigunetik, zerbaitek huts egiten digu ekainaren azken, baina udako lehen egun hauetan. Suak pizteko gauarekin batera, entzuten genuen lehen aldiz, «autodetxoketan» askotan, ondoren festa guztietan entzungo genuen kantu itsaskor eta hutsal hura.\nBeste gau pare batean ikasten genuen, grazia egiten zigulako eta inguruak behartuta, kantu bakoitzari lotutako dantzatxo «demokratikoa», gure amonak ere dantzatzeko modukoa, alegia. San Joan festak bukatzerako, prest geunden uda kaletar eta festazaleari, arrakasta apur batekin, aurre egiteko. Ez al duzu inoiz horrelakoren bat dantzatu?\nHori hortera kuadrilla! Bai, baina ez hainbeste. Ez izan hain garbizaleak, euskal musikak ere sortu du-eta bere udako kantu sorta. Ados, edukiz mamitsuagokoak batzuetan, baina udako kantak inondik inora, uda osoak eman baititugu hemengo eta hango plazetan, lelo itsaskorrak entzuten, kantatzen eta dantzatzen.\nProbak behar dituzula, Hauxe da nire euskal udako bost kanturik maiteenen zerrenda: 1) Nor Nori Nork (Gozategi), 2) Furra-Furra (Oskorri), 3) Sarri-Sarri (Kortatu), 4) Hik Lan eta Nik Jai (Tapia eta Leturia), 5) Kapitalismoak (Gontzal Mendibil eta Xeberri). Zein da zurea?


Deustuko Unibertsitateak Ada Byron sariaren argentinar edizioa aurkeztu du, emakume teknologoaren lana ikusarazteko\n2020ko ekainak 24\nDeustuko Ingeniaritza Fakultateak Ada Byron sariaren lehen edizio argentinarra aurkeztu du. Sari horren helburua da emakumeak zientziaren eta teknologiaren arloan egiten duen lana ikusaraztea eta I+G arloan emakumeen bokazioak sustatzea. Zazpigarren edizioa bete denez, Unibertsitateak aurrera egin nahi izan du Microsoftek babestutako sari ospetsu horren nazioartekotzean.\n2019an Mexikora egin zuen jauzia, eta 2020an Argentinara heldu da, Kordobako Unibertsitate Katolikoaren eta Unibertsitate Teknologiko Nazionalaren eskutik. Ada Byron sariaren bigarren edizio amerikar honekin, saria nazioartekotzearen aldeko apustua sendotu da. Sari hori, epe ertainean, Europako eta Latinoamerikako beste herrialde batzuetara zabaldu nahi da, eta epe luzera, nazioarte mailako sari bat eman.\nArgentinan izangaiak aurkezteko epea ekainaren 24an irekiko da eta irailaren 25ean itxiko da. Ondoren, Batzorde Tekniko-Zientifikoak izangaiak aztertuko ditu eta saria, 3.000 eurokoa, azaroaren 12an emango dute Kordoban.\nEkainaren 23an Buenos Airesen egindako aurkezpen birtualeko ekitaldian, Deustuko Unibertsitateko ordezkari modura, José María Guibert errektorea eta Cristina Giménez Elorriaga, Ingeniaritza Fakultateko Unibertsitate eta Enpresa Harremanen arduraduna, izan dira. Hango ordezkarien artean izan dira, besteak beste, Liliana Rathmann (UAAko Ingeniaritza Fakultateko dekanoa), Liliana Cuenca Pletsch (Unibertsitate Teknologiko Nazionaleko dekanoa - Erresistentzia Eskualde Fakultatea), Ana María Franchi (CONICETeko presidentea) eta Clara Bozo (Microsoft Latameko Lege eta Merkataritza zuzendaria).\nEta zergatik Argentina? Deustuko Unibertsitateko errektoreak dioenez, Argentina eta Espainia, oro har, eta Euskal Herria, bereziki, lotzen dituzten lotura kultural eta sozialak banaezinak bezain indartsuak dira. "Atlantikoaren alde batetik bestera, argentinarra edo espainiarra eta euskalduna aipatze hutsak sinpatia, gertutasun eta elkar ulertze sentimenduak eragiten ditu. Horregatik, ez dago Kordoba baino leku hoberik Ada Byron sariaren nazioarteko bigarren edizio hau aurkezteko ".\nEspainian, COVID-19ren alarma egoera dela eta, Ada Byron Sariaren VII. Ediziorako izangaiak aurkezteko epea irailaren 4ra arte luzatu da. Estatuko deialdi honetan, sariak bi kategoria ditu: absolutua (3.000 eurokoa) eta gaztea, 35 urtetik beherakoentzat (1.000 eurokoa).\nAurreko sei edizioetan honako hauek saritu zituzten: Montserrat Meya, adimen artifizialean eta itzulpen automatikoan aditua; Asunción Gómez, "Teknologia semantikoak" deritzonaren ikertzailea; Nuria Oliver, I+G zuzendaria; Regina Llopis, Adimen Artifizialari Aplikatutako Matematiketako doktorea Kaliforniako Berkeley Unibertsitatean (Estatu Batuak); María Ángeles Martín Prats, Ingeniaritza Elektronikoko departamentuko Sevillako Unibertsitateko irakasle titularra, eta Concepción Alicia Monje Micharet, Robotikako ikertzailea eta Madrilgo Carlos III Unibertsitateko irakasle titularra.\nAda Byron saria iaz nazioartekotu zen, Mexikon egindako lehen edizio batekin, eta Maria Alicia de los Angeles Guzman Puente doktoreak jaso zuen saria.\nSariari buruzko informazio gehiago.


‘Minbiziaren aurkako astea’ ospatuko du aste honetan Minbiziaren Aurkako Elkarteak - etakitto.eus\n‘Minbiziaren aurkako astea’ ospatuko du aste honetan Minbiziaren Aurkako Elkarteak\nGipuzkoako Minbiziaren Aurkako Elkarteak ‘Minbiziaren aurkako astea’ ospatuko du aste honetan eta hainbat ekitaldi antolatu ditu, gaurtik hasita ostiralera arte. Horrela, gaur goizean, 11:00etan, Debabarrenako Minbiziaren Behatokiaren datuen aurkezpena egingo dute.\nBiharko ekintza Soraluzen egingo da, 18:00etan, eta Miriam Marquez Debabarrenako AECCko psiko-onkologoak ‘COVID garaian ongizate emozionalerako tailer praktikoa’ izeneko hitzaldia eskainiko du.\nEguaztenean, hilaren 24an, Ainhoa Oregi gizarte-langileak eta Miriam Marquezek zinemak minbizia nola islatzen duen aipatuko dute, 18:00etan.\nEguenean, ‘Kirola, elikadura eta bizitza aktiboa’ izenburua duen maha-ingurua eskainiko du eguenean, 17:30ean, Portalean. Ekitaldian Odei Jainaga jabalina jaurtitzailea, Zaloa Otaduy nutrizionista eta Josetxo Varela kirol-teknikaria arituko dira, eta Laura Mongelos Minbiziaren Aurkako Elkarteko prebentzio-psikologoa izango da moderatzailea. Hitzaldira joan ahal izateko, esteka honen bitartez eman beharko da izena.\nAstearekin amaitzeko, barixakuan, 18:00etan, ‘Aulki hutsak’ dokumentalaren proiekzioa egingo da eta, ondoren, solasaldia egingo da.\nAsteko ekintzez gain, otar-solidarioa zozketatuko du elkarteak. Gaurtik aurrera rifak jarriko dituzte salgai Debabarrenako herrietako dendetan, euro baten truke, eta zozketa martxoaren 10ean egingo da.\nGaur goizeko prentsaurrekoan adierazi dutenez, prebalentzia datuei begira, 2020an Eibarren 550 kasu egon ziren, Elgoibarren 218, Mendaron 32, Mutrikun 97 eta Soraluzen 77.\nGipuzkoako Minbiziaren Aurkako Elkarteak Eibarren duen egoitzan hiru lagunek egiten dute lan, bi psikologok eta gizarte-langile batek, baina euren helburua gero eta zerbitzu gehiago eskaintzea da, ahalik eta jende kopuru handienera heltzeko.\nEibarko egoitzan doako laguntza psikologikoa eskaintzen da eta gaixotasuna hobeto eramateko laguntza emateko dute. Egiten diren ekintzen artean, ortopedia-materiala lagatzen da beharra dutenentzat, laguntzak jasotzeko tramiteak egiteko laguntza eskaintzen zaie eta bakartasun egoera daudenei konpainia ematen zaie, besteak beste. Gainera, prebentzio-kanpainak egiten dira tumore ezberdinak saihesteko.\nPrentsaurrekoan eman duten datuen arabera, azken hamarkadan Gipuzkoan %15 igo dira minbizi kasuak.\n#elikadura#kirola#minbiziaAECCbizitza aktiboaGipuzkoako Minbiziaren Aurkako ElkarteaMinbiziaren aurkako elkarteaOdei JainagaZaloa Otaduy\n« 12-17 urteko gazteentzat “EibarREC 2021” ikus-entzunezko lehiaketa antolatu dute Primeran pasatu zuten Barixakuak Jolasian Urkizuko parkean antolatu ziren jolasetan »


C3-Cloud Europako proiektuaren seigarren batzar nagusia - Kronikgune\n2019ko maiatzaren 9an eta 10ean, Londresen, bildu ziren oraingoan proiektuko bazkide guztiak.\nBatzarrean, azken sei hilabeteetako lana aztertu da, datozen hilabeteetako zeregin nagusiak planifikatu, eta Europako Batzordearekin batera proiektuaren bigarren berrikuspen ofiziala prestatu.\nC3-Cloud proiektuaren helburu nagusia da gaixotasun anitzeko gaixo konplexuei zuzendutako arreta pertsonalizatuko planak garatzea. Frogetan oinarrituko diren plan horiek IKT erremintak baliatuko dituzte, eta diziplina anitzeko talde batek kudeatuko ditu. C3-Cloud proiektuak arreta integratua eta gaixoaren edota zaintzailearen inplikazioa sustatu nahi ditu. Proiektu pilotua Europako hiru eskualdetan gauzatuko da: Warwickshireko hegoaldea (Erresuma Batua), Euskadi eta Jämtland Härjedaleneko eskualdea (Suedia).\nProiektuak aurten du azken fasea. Fase horretako jarduera nagusiak azterlan pilotua eta ebaluazioa zabaltzea eta gauzatzea izango dira. C3-Cloud sistemak bi plataforma interkonektatu ditu: bata, gaixoentzat; eta bestea, profesionalentzat. Biak probatu eta zabaldu dira hiru eskualde pilotuetako aurreprodukzioko inguruneetan. Prozesu honetako erronka nagusia izan da C3-Cloud proiektuaren eta sistema lokalen arteko elkarreragingarritasuna konpontzea eta ziurtatzea: teknikoa (informazioa trukatzeko protokoloak), estrukturala (formatuen itzulpena), semantikoa (kontzeptuen eta kodeen arteko korrelazio-mapa) eta pribatutasun eta segurtasunekoa. Esku-hartzea eta ebaluazioa egitean arriskuak saihesteko, kontingentzia-planak zehaztu dira. Orain, jardueren helburua da hiru ekoizpen-inguruneetan (Erresuma Batua, Suedia eta Euskadi) plataformak zabaltzen eta hedatzen amaitzea. Aurreikuspenen arabera, plataformak zabaldu ostean, esku-hartzeari emango zaio hasiera.\nEuskadi, Osakidetzaren eta Kronikguneren bidez, zazpi Erakunde Sanitario Integratutan (ESI) zabaltzen ari da proiektu pilotua. Osakidetzak jada ezarri ditu plataforma informatikoak zabaltzeko behar diren elementu guztiak. Esku-hartzea martxan jartzeko behar diren antolaketa-alderdiak ere prest daude. Bestalde, Kronikgunek plan lokala prestatu eta gauzatu du, baita hiru eskualde pilotuetan parte hartuko dutenen prestakuntzarako materialak ere.\nDatozen hilabeteetan C3-Cloud sistema ekoizpen-inguruneetan zabaldu, probatu eta berretsiko dela aurreikusi da. Elkarreragingarritasuna egokia dela egiaztatu ondoren, eta parte-hartzaileak trebatutakoan, hiru eskualdeetan jarriko da martxan proiektu pilotua.\nProiektuari buruz gehiago jakin nahi baduzu, egin klik hemen (https://www.kronikgune.org/c3cloud) edo sartu webgune ofizial berrian (http://c3-cloud.eu/).


Jarduerak\tShare this\nGasez dabilen suziri bat eraikitzea, gure planetarium txikian bidaiatzea, txikiklikeko basoa esploratzea... jarduera horiek eta gehiago proposatzen dizkiegu gure bisitari txikienei.\nNorentzat: 4 eta 9 urte bitarteko haurrak (kasu batzuetan, heldu batek lagunduta joan behar dute)\nTip, tip, tip Informazioa\nPlanetarium txikia Informazioa\nMuseoan, erakusketa iraunkorraz gain, animazioak eta zientzia-erakustaldiak zuzenean izango dituzu, zure bisita paregabea izan dadin. Norentzat: Adin guztietako jendearentzat\nSuaren Zientzia Informazioa\nEsperimentu Likidoak Informazioa\nFakirraren ohea Informazioa\nHarritu zaitez gure zientzia-ikuskizunekin: zure bisita amaitzeko aukera paregabea. Norentzat: Adin guztietako jendearentzat\nElementuen magia Informazioa\nSublimatu CO2-a Informazioa\nJarduera honetan, zure espazio-ontzia eraiki ahal izango duzu. Martxan jarri eta jaurtiketa egiteko, hauxe bakarrik beharko duzu: ura, airea eta buru-argitasun pixka bat.\nUra, almidoia eta zure irudimena erabiliz, edozer gauza da posible. Zatoz gure TIP-ekin jolastera.\nPlanetarium txikia leku bikaina da espazioa era dibertigarri eta hurbilean ezagutzeko. Lurra eta Ilargia lagunen laguntzarekin, astronomiari buruzko oinarrizko kontzeptuei buruz arituko gara, gure bisitari txikiek ulertzeko moduko hizkeran.\nEzagutzen duzu gure txikiklik? Zentzumenei, basoari eta hiriak eraikitzeari buruzko haurrentzako gunea da. Gure monitoreen laguntzarekin ezagutu dezazuen eta hango sekretu guztiak aurki ditzazuen gonbidatzen zaituztegu.\nErretzen ez duen sua, koloretako sua, txinpartarik gabeko sua... Hauek dira besteak beste animazio honetan ikusi ahal izango dituzun experimentuak.\nEzagutu zuretzat prestatu ditugun esperimentuak. Likido ezberdinak nahasiz, kimika magia bihurtzen da.\nGure gorputza eta oreka erabilita segway bat gidatzen eta kontrolatzen ikasiko dugu.. Horretarako, mota honetako ibilgailuen mugimenduak zeren araberakoak diren aztertuko dugu.\nFakir-ohe batean lo egin nahi duzu? Ikusi zergatik ez dizuten minik egingo oheko 9.000 iltzeek eta bihurtu zaitez benetako fakir.\nElektrizitatea gure bizitzako esparru guztietan egunero erabiltzen dugun energia-mota bat da, eta, hala ere, oso gutxi ezagutzen dugu. Ikuskizun honetan, zu eta elektrizitatea aparteko esperientzien protagonista izango zarete: bonbilla bat entxufatu gabe piztuko duzu, benetako tximista-ekaitz bat sortuko duzu eta ileak puntan jarriko zaizkizu.\nAntzinako Greziaren garaitik, XVI. mendearen erdialdera arte, lau elementu erabiltzen ziren unibertsoa deskribatzeko: ura, airea, sua eta lurra. Hori kontuan izanda, elementuen atzean dagoen magia argituko dugu. Kezko kanoiak tirokatuko ditugu, keak gure musikari jarraituta dantza egin dezan lortuko dugu, eta urak inoiz ez bezalako distira izango du.\nEstas en: Hasiera Jarduerak Jardueren deskribapena


Euskaltelek auspoa eman dio BBKLive-rik nazioartekoenari | Euskaltel Blog\nEuskaltelek auspoa eman dio BBKLive-rik nazioartekoenari\nAurten ere doako WiFi-a eta hainbat eta hainbat jarduera eta lehiaketa eskaini ditugu Bilbao BBK Liveko gure standean.\nHiru egunez, Euskaltel WiFi eta Free WiFi gure zerbitzuak eskaini dizkiegu, doan, 112.000 laguni baino gehiagori jaialdiko beren unerik gogoangarrienak lagunekin partekatzeko. Eta hori gehien eskertu dutenak Kobetamendin bildutako 30.000 atzerritarrak izan dira. Musika-esperientzia aparta eskaini nahi izan diegu denei aurten ere, baina, horretaz gain, baita bizitakoa unean bertan lagunekin partekatzeko aukera ere.\nEta gure standak egundoko garrantzia izan du zeregin horretan. Gure animazio-taldeari esker, jaialdiko txokorik dibertigarri eta ospetsuenetako bat izan da Euskaltelen standa. Milaka lagun pasatu dira handik gure txanoetako bat jartzeko eta WiFi-az doan gozatzeko. Gure furgoneta argazki asko eta askotako protagonista izan da, ia gure bi influencer gustukoenen pare: @eiderpaskual eta @stoneismynamee. Bide batez, Eider, Alex, eskerrik asko zuen konpainiagatik eta Instagram bidez bidalitako agur guztiengatik: poz-pozik eskaini dugu WiFi-a doan. Guk ere maite zaituztegu! 😉\nEta musika-zurrunbilo hori guztia borobiltzeko, Gazteako DJak: DN Bus, A. Gaultier, Bassdropper, Oier Mendizabal eta Mikel GH. Musikaz gozarazi ziguten denek, eta gure standeko jarduerarik arrakastatsuenaren luxuzko telonero izan ziren gainera: playback-lehiaketa, izar berrientzako abiapuntu ezin hobea, zeinek une benetan gogoangarriak eskaini baitzizkigunJ. Ez dakigu zergatik izan zen: musikak inspirazioa ekarri zizuelako, dena kutsatzen zuen giro aparta zegoelako edo… datorren urteko BBK Liverako bonu bat zozkatzen genuelako, baina DEN-DENA EMAN ZENUTEN parte-hartzaileek! ESKERRIK ASKO! 😉\nEta jaialdian den-dena eman zutenen artetik, BBK Liveko bonu bikoitzak eskuratzeko gure lehiaketako irabazleak aukeratu nahi ditugu. Minutu batzuk baino ez genizkien hartu, batere eragozpenik gabe goza zezaten jaialdiaz, baina nahikoa izan ziren, bai horixe, ikusteko primeran ari zirela pasatzen.\nSusana izango zen, ziur asko, sariari etekinik handiena atera ziona. Lehenik eta behin, ez zuelako inola ere espero irabaztea: gure sare sozialetan eman zuen lehiaketan parte hartzeko izena, azken-azken unean, eta… hara! Saria! Bere trasteak eta mutil-laguna hartu, eta primeran pasatu zuten jaialdiko kanpinean.\nNereak eskura zituen baliabide guztiak erabili zituen bere talderik gustukoenak ikusteko sarrerak lortzeko: The Killers. Ahizpak 2011n Coldplayren kontzertuan ateratako argazki bat hartu, Instagrameko gure lehiaketan parte hartu zuen eta… voilà: Zornotzatik Kobetamendira, Maialen laguna eskutik hartuta. Gainerakoa imajinatu dezakezue: Nerea eta Maialen, euria ere ahaztuta, saltoka Brandon Flowers eta kideak ikustera joan ziren beste 40.000 lagunekin batera, Mr. Brightside, Spaceman eta Somebody told me kantekin liluratuta.\n40.000 lagun horien artean, Unai eta Pablo ere egon ziren, Las Vegas taldearen bi zale amorratu, sarrerak gure Facebookeko orriaren bidez lortu zituztenak, Unai gure sare sozialen jarraitzaile sutsua baitaJ. Segi horrela, Unai!\nEta Marlene, zenbat urte BBK Live-ra joan gabe! Aurten, ordea, ezin zion hutsik egin hitzorduari, 4 VIP sarrera egokitu baitzitzaizkion newsletteraren gure lehiaketan. Mikel eta beste lagun batzuk besotik heldu eta garai bateko kontzertu-zaletasuna berreskuratu zuen!\nEz, ordea, edozein modutara: BBK Live Experienceko gure sariek musika dute, noski, musika asko, baina baita luxuzko kanpaldia ere glamping batean, tour bat backstagetik, afari bat artistekin…\nHau da, osagarri interesgarri askoak, BBK Live esperientzia benetan aparta bihurtuko dutenak. Eskerrik asko gurekin batera bizitzeagatik!


IKERTZAILEAK PAPEREZKO ABARASKA FABRIKATZEN DU ZARATA KONTROLATZEKO XAFLA XURGATZAILEA GARATZEKO ZIENTZIA-INGURUMENA - ZIENTZIA ETA INGURUMENA\nNagusia Zientzia Eta Ingurumena Ikertzaileak paperezko abaraska fabrikatzen du zarata kontrolatzeko xafla xurgatzailea garatzeko\nIkertzaileak paperezko abaraska fabrikatzen du zarata kontrolatzeko xafla xurgatzailea garatzeko\nTeknologia eraikinen akustikan erabil daiteke eta baita ingurumeneko zarata kontrolatzeko irtenbide gisa ere.\nB. Venkatesham eta Surya doktoreak, IIT Hyderabad-eko Ingeniaritza Mekaniko eta Aeroespazialeko Saileko fakultateak, lodiera txikiko eta panel akustiko sendoak fabrikatu zituzten propietate hori imitatzen, diseinu biomimetikoaren metodologia erabiliz. Irudi Kreditua: Pixabay\nIkerlari indiar batek paperhoneycomb fabrikatu du eta polimerikono indartsuagoa egitura energia akustikoa maiztasun baxuko barrutietara xahutzen duten soinua xurgatzen duten panel gisa. Teknologia eraikinen akustikan erabil daiteke eta baita ingurumeneko zarata kontrolatzeko irtenbide gisa ere.\nMaterial tradizional askok maiztasun handiagoak kontrolatzeko gaitasuna dutela aurkitu da. Hala ere, erlauntza naturalek maiztasun altuak nahiz baxuak modu eraginkorrean kontrolatzen dituztela aurkitu dute geometria dela eta. Analisi teorikoetatik eta ikerketa esperimentaletatik aurkitu da portaera hori energia akustikoa bibrazio-energia bihurtzeagatik zela. Bibrazio-energia hori bero moduan xahutzen da horma murrizteko propietateak direla eta. Jabetza hori ingeniaritza-irtenbide gisa imitatzeak kutsadura akustikoa kontrolatzeko metodo eraginkorra eskain dezake.\nB. Venkatesham eta Surya doktoreak, IIT Hyderabad-eko Ingeniaritza Mekaniko eta Aeroespazialeko Saileko fakultateak, lodiera txikiko eta panel akustiko sendoak fabrikatu zituzten propietate hori imitatzen, diseinu biomimetikoaren metodologia erabiliz. Diseinuaren metodologia erlauntzaren laginaren energia akustikoa xahutzen duen fisika ulertzea eta horren diseinua imitatzea da. Taldeak eredu matematiko bat garatu zuen eta parametro optimizatuak kalkulatu zituen, eta ondoren probako laginak parametro kontrolatu eta sistematikoak erabiliz fabrikatu zituen. Ondoren, lagin handi baten fabrikazioa egin zen. Bi planteamendu desberdin eta bi material mota dituzten makina prototipo desberdinak erabili dituzte. Prototipo bat paperhoneycomb da indexatutako -Honeycomb Before Expansion (HOBE) prozesuan oinarrituta, eta beste makina prototipo bat polimeronikona da hari beroaren teknikan oinarritutako egitura.\nPanelak estalitako polipropenozko lasto zatituak zatituz egin ziren. Xerra egiteko prozesua alanbre beroaren laguntzarekin egiten da, lastoek ere lotzen baitute. Garatutako teknologiak panel akustikoen lodiera txikiagoa eta indar espezifiko handiagoa duen energia akustikoa xahutzeko mekanismoa eskaintzen du. Lagin handien xurgapen-koefizientea neurtzeko proba-instalazio bat ere ezarri da lan horren barruan.\nIndiako Gobernuko Zientzia eta Teknologia (DST) Saileko Fabrikazio Aurreratuen Teknologien programaren babesarekin dagoen teknologia hau Teknologia Prestasun Mailako 6. fasean dago eta B. Venkatesham doktorea Eaton PVT Ltd-rekin aliatu da, Maharashtra Industria Garapenarekin. Corporation Kharadi Knowledge Park, Pune. Teknologiaren erakustaldia areagotzeko asmoa du, material polimeroetarako sorta ekoizteko makina bat garatu, auto-moteltze material alternatibo berriekin fabrikatu eta beste segurtasun baldintza batzuk betetzen ditu, hala nola garra atzeratzeko ahalmenak, eguraldiaren gaitasuna eta abar. Venkatesham doktoreak dio maiztasun baxuko aplikazioetan oinarritutako soinu xurgatzaileen material akustiko tradizionalaren% 15 harrapatzeko aukera sor dezakeela.\nEkonomia Eta Enpresa Garbitu Politika Energia Eta Erauzketak Osasuna Zientzia Eta Ingurumena Beste Batzuk Pribatutasun Politika Garraioa Hirigintza\nzerbait aurkitzen al dute haritzaren uhartean\nzure kontrako lurreratzea\nmob psycho 100 2. denboraldiko finala\nquicklotz misterio kutxa\nSherlock Holms filma


Gaitasunak integratu, elkarrekin ikasi | Revista\n"Liburuak mailegatzeak eta berrerabiltzeak lagundu egiten du balioetan hezten"\nIrailarekin, eskolako ateak zabaldu egiten dira, inork jo gabe ere. Atarian negarrez suma litezke batzuk, urduri beste batzuk, eta pozez elkar besarkatuz ere bai zenbait. Denentzat iritsi da eskolara hasteko eguna, baina ez da izango denentzat berdina. Ez lehen eguna, eta ez hortik aurrerakoa ere, bakoitza baita bat eta bakarra, bakoitza berezia.\nIkasketa prozesuak berebiziko garrantzia du neska-mutilen bilakaeran, eta prozesu hori bakoitzaren premietara egokitzen jakin behar du hezkuntza sistemak. Premiak askotarikoak dira, eta horien artean daude ezintasunen bat duten ikasleen premiak ere (ezintasun fisikoa, psikikoa, mugitzeko ezintasuna, sentimenezkoa). Garai batean, hezkuntza sistemak ere bakartu eta bereizi egiten zituen ezintasunen bat zuten neska-mutilak, eta oztopo handia jartzen zitzaien beren gaitasunak behar bezala garatzeko eta gizarteratze prozesuan urratsak egiteko. Egun, ikasle horiek premia bereziak dituztela onartzen du hezkuntza sistemak baina ez ditu bereizten.\nIkasle batzuek laguntza berezia behar izaten dute. Batzuei zail gertatzen zaie beren adinerako ezartzen dieten curriculumari aurre egitea, eta laguntza espezifikoren bat behar izaten dute zailtasun horiek gainditzeko; beste batzuek, berriz, gaitasun intelektual handia izaten dute, ohiz kanpokoa, eta horiek ere jarduera osagarriak behar izaten dituzte bilakaera egokia eduki ahal izateko.\nEspainiako Hezkuntza Ministerioak eman dituen datuen arabera, unibertsitate aurreko adinean, 140.000 ikaslek jasotzen dute egun laguntza berezia, bai ezintasun fisiko edo psikikoa dutelako, mugitzeko ezintasuna dutelako, jarrera arazo larriak dituztelako edo neurriz gain dohatuak daudelako. Horietako batzuk hezkuntza berezi espezifikoa ematen duten ikastetxeetan ari dira (% 21), eta besteak, ikastetxe arruntetan (% 79). Espainiako Kalitate eta Ebaluazio Institutu Nazionalak 2006an argitaratu zuen azkenekoz hezkuntza adierazleen sistema, eta han agertzen diren datuen arabera, premia bereziak dituzten ikaslerik gehienek ezintasun psikikoren bat daukate (% 60), eta horien ondotik, autismoa edo pertsonalitate arazo larriak dituztenak datoz (% 14). Bestelako diagnostikoren bat dutenak ez dira % 10 baino gehiago bakoitza bere arloan.\nEskola bereziak edo arruntak?\nIkasle guztiak egungo hezkuntza sisteman barneratu beharra dago, eta hor ez dago inolako salbuespenik. Ikasleren batek Hezkuntza Premia Berezia duela antzematen bada, ahalik eta testuinguru normalizatuenean egokitu dadin bilatu behar da, eta horretarako, noski, beharrezkoa da laguntza pedagogikoa emateko zerbitzuak edukitzea, ohiko zereginetan laguntzeko batzuetan, eta zeregin espezifikoei erantzuteko besteetan, bai denboraldi batez, edo bai modu jarraituan.\n334/85 Errege Dekretuak, martxoaren 6koak, Hezkuntza Berezia Antolatzeko araudia dakar, eta han esaten da, normalizazio printzipioari jarraiki, pertsonek ez dutela erabili eta jaso behar zerbitzu berezirik, ezinbestekoa denean izan ezik, eta, beraz, ikastetxe arruntetan eskolatu behar direla haurrak, eta haietako bakoitzaren gaitasunetara egokitu programak. Horregatik, ikasleak ikastetxe arruntetan eskolatzen dituzte, eta ikastetxeak baliabiderik ez badu ikaslearen premiei egoki erantzuteko, orduan eramaten dute ikastetxe bereziren batera; hau da, ikaslearen hezkuntza premiak iraunkorrak badira soilik, eta ezintasunen batek eraginak (badaude egokitzapen espezifiko handiak eskatzen dituzten ezintasunak, esate baterako, ezintasun psikikoak, mugimenduzko eta sentimenezko ezintasunak eta garapen arazo larriak).\nHainbat ikastetxek ematen dute Hezkuntza Berezia, publikoek zein pribatuek, eta horietan eskolatzen dituzte buru atzeratasun larri eta sakonak dituzten ikasleak, ezintasun aniztunak dituztenak, eta psikosiak eta autismoak eragindako pertsonalitate arazoak dituztenak, baldin eta Hezkuntza Orientazio eta Psikopedagogia Taldeek egoki ikusten badute eta gurasoek oniritzia ematen badiote haien proposamenari.\nJoan hurrengo orrialdera Adin muga »


Desobedientzia ekintza baxoan: berrogei ikaslek euskaraz erantzun dute\nDesobedientzia ekintza baxoan: berrogei ikaslek euskaraz erantzun dute filosofiako azterketa –\nBaxoko filosofiako azterketa euskaraz erantzun du Baionako Bernat Etxepare lizeoko ikasle andanak, ikasketak hizkuntza horretan egiteko eskubidea aldarrikatu asmoz, aurrez jakinik ez direla zuzenduak izango.\nIkasleek Bernat Etxepare lizeoaren atarian eman dute ekintzaren berri (arg.: Euskal Irratiak)\n“Ikastolak zuen baimenik gabe eraiki ziren, ehunka euskaltzaleren lan eta borrokari esker. Ez dugu zuen baimenik eskatuko eskubide berriak lortzeko”. Determinazio horrekin Baionako Bernat Etxepare lizeoko 40 ikasle inguruk euskaraz erantzun du baxoko filosofiako azterketa. Hala, azaldu dutenez, azterketaren lehen zatian euskaraz ikasteko euren eskaria berretsi dute frantsesez, eta ondoren euskaraz erantzun dituzte idatzizko galderak.\nEkintza horren bidez, Frantziako Estatuak hizkuntza gutxituen irakaskuntzan duen jarrera ere salatu nahi izan dute, esaterako, Molac legearekin harturiko erabakiak. Testuinguru horretan kokatu dute baxoa euskaraz egiteko debekua, “Ipar Euskal Herriko jendartearen gehiengo batek” azterketa hizkuntza horretan egin ahal izatea sustengatzen duen arren euren esanetan, maiatzaren 29ko manifestazio erraldoia gogoan.\nLizeoaren aurrean eman dute ekintzaren berri eta Kazeta.eus-ek jaso ditu beraien hitzak: “Batzuek halakorik uste ez duten arren, filosofia euskaraz ere egin daiteke. Gogoetatzeaz gain, ekintzetara ere pasatzen gara ikasleok”. Ikasleek badakite azterketa horiek ez direla zuzenduak izango, eta bi nota izango dituzte orain: bata azterketakoa eta bestea ikasturte osokoa, eta horietako bat hautatuko dute. “Guk pentsatzen dugu euskaraz pasatzeagatik 0 izanen dugula. Baina espero dugu 0 eliminatorio bat ez izatea”.\nEkintzarekin elkartasun mezua helarazi nahi izan diete ikasketak euskaraz egiteko borrokan ari diren ikasle, irakasle eta gurasoei. Hain justu, aste honetan Seaskako irakasle talde batek iragarri du desobeditu egingo duela, eta Brebeta zuzentzeari uko egingo diola, ikasketak euskaraz egiteko eskubidea urratua izaten ari delako. Bestalde, guraso talde batek Idauze-Mendiko eskola okupatu du bertan euskarazko irakaskuntza proiektu bat abiaratzeko eta murgiltze ereduaren alde.\nIdauze Mendiko eskola publikoa okupatzen ari dira. Parte hartzaileen artean Jean-Pierre Mirande Departamenduko kontseilaria, Johañe Queheille Alzürükükoa, Idauze-Mendiko Renée Carrique auzapeza eta Ozaze-Suharako Maite Echeverria auzapeza..\nMurgiltze eredua Idauze-Mendin orain! pic.twitter.com/UrKQSE59R1\n— Euskal Konfederazioa (@Konfederazioa) June 17, 2021\nUztailaren 1ean azterketak euskaraz pasatzearen aldeko manifestazioa egingo dute Donapaleun eta hara joateko deia luzatu dute ikasleek.\nKritika zinematografikoa: 'Zumiriki'\nNi Naiz Naizena [websaila 7&8] Víctor Alvarado eta Kimberly Zambrano


Granada CF VS Athletic Club 2020-7-19 | Athletic Clubeko Webgune Ofiziala\nHasieraTaldeakAthletic ClubGranada CF VS Athletic Club\nGranada CF4 : 0 Athletic Club\n2020-7-19 - 21:00\nAmaiera tristea Granadan\nAthletic 4-0 jipoitua izan da Los Carmenesen denboraldiko agurrean\n2020ko uzt. 19a\nAthleticek 4-0 galdu du Granadan denboraldi amaiera triste batean. Andaluziarrak lehen aldiz sartu dira Europan eta ederki ospatu dute soropilan, lehoiak sailkapenaren erdialdean geratu diren bitartean.\nGaizka Garitanoren taldea agintzen hasi zen presio handia eginez, eta norgehiagokaren lehen aukera paregabea izan zuen. 11. minutuan Cordobaren jokaldi bikain batek Villalibre eta Rui Silva aurrez aurre jarri zituen. Baloia portugaldarraren hanken azpitik jartzen saiatu zen baina lortu gabe.\nLehoiek ez zuten estualdirik atzean, baina pase txar batek Soldadori aukera eman zion buruz burukoa egiteko. Eta noski, Granadako aurrelariak ez zuen barkatu; Herrerinen irteera gainditu zuen baloia pikatuz. Vesgak min hartuta zelaia utzi behar izan zuen, eta haren ordez zelairatutako Unai Lopezek bigarren eta azken aukeraz gozatu zuen atsedenaldira heldu aurretik. Hala ere, Rui Silvak neurriz gorako geldiketa batekin urrundu zuen.\nBigarren zatia askoz kaskarragoa izan zen. Etxekoek kontraeraso eta akats bakoitzean gogor jo zuten Athletic, Puertas, Carlos Fernandez eta Montororen golekin. Athleticen aldetik, Raul Garciaren bi saiakera baino ez ziren azaldu, eta Williamsen akzio bat Rui Silvak bikain gelditu zuen.\nDenboraldi amaiera etsigarriak hamaikagarren postuan utzi du Athletic, Real Sociedaden aurkako Kopako finala jokatzeke dagoen arren.


Irekia Eusko Jaurlaritza - Gobierno Vasco :: Lehendakariak nabarmendu egin du Txileko ekonomiak Euskadirako duen ahalmenaren balioa\nLehendakariak nabarmendu egin du Txileko…\n<iframe src="https://www.irekia.euskadi.eus/eu/embed/videos?flv_video=2018%2F11%2F05%2Fnews_49679%2F2018_11_05_lhk_cpc.flv" width="320" height="210" allowfullscreen></iframe>\nLehendakariak nabarmendu egin du Txileko ekonomiak Euskadirako duen ahalmenaren balioa Iturria: Irekia\n2018_11_05_lhk_cpc_03.jpg Iturria: Irekia\n2018_11_05_lhk_corporacion_vasco_chilena_02.jpg Iturria: Irekia\n2018_11_05_lhk_corporacion_vasco_chilena.jpg Iturria: Irekia\n2018_11_05_lhk_corporacion_vasco_chilena_03.jpg Iturria: Irekia\n2018_11_05_lhk_cpc_02.jpg Iturria: Irekia\n2018_11_05_lhk_presidente_senado_02.jpg Iturria: Irekia\n2018_11_05_lhk_cpc.jpg Iturria: Irekia\n2018_11_05_lhk_presidente_senado_03.jpg Iturria: Irekia\n2018_11_05_lhk_presidente_senado.jpg Iturria: Irekia\nInigo Urkulluk, Txileko enpresaburuekin izan duen topaketa batean, herrialde horrek enpresei eskaintzen dizkien “segurtasun ekonomikoa” eta “berme juridikoa” nabarmendu ditu\nInigo Urkulluk, Txilera eginiko bidaia ofizialaren lehen jardunaldian, topaketa izan du Euskadiko eta Txileko Korporazioarekin, eta Carlos Montes Senatuko presidentearekin batu da\nLehendakariak topaketa izan du Txileko enpresaburuen ordezkaritza esanguratsu batekin; bertan, Euskadirako Andeetako herrialde horrek duen “ahalmena” nabarmendu du, enpresei “segurtasun ekonomikoa” eta “berme juridikoa” eskaintzen baitizkie. Iñigo Urkulluk, Txilera eginiko bidaia ofizialaren lehen jardunaldian, bazkaria izan du CPC-Confederación de la Producción y el Comercioko ordezkariekin; bertan, herrialdeko ekoizpen-sektore nagusiak batzen dira. Lehenago, Senatuko presidente Carlos Montesekin bildu da.\nLehendakariak Txileko agendari ekin dio gaur Kanpo Harremanetarako idazkari nagusi Marian Elorza, Txileko Jaurlaritzaren ordezkari Rafa Kutz; eta Kanpo Harremanetarako zuzendari Leyre Madariagarekin.\nLehendakariak Txileko ekonomian euskal jatorria eta sentimendua duten enpresaburuen presentzia handia aipatu du, eta, aldi berean, euskal enpresek herrialde horretan duten interes handia nabarmendu du; gainera aipatu du, azken 3 urteotan bakarrik, 200 enpresak baino gehiagok bertan sektore anitzeko merkataritza-misioak egin dituztela.\nGainera, gaur egun, 50 euskal enpresak baino gehiagok presentzia dute Txilen, zenbait sektore indartsutan, besteak beste, garraioan, energian, ingeniaritzan, meatzaritzan edo elikaduran. Lehendakariak esan duen bezala, Eusko Jaurlaritzak bere arduradunekin izan dituen topaketetan, enpresa horiek beti kalifikatu izan dute Txile herrialde “ireki, sendo eta fidagarri gisa”; beraz, esan du Gobernuak bertako proiektuei emandako bultzada “irmoa” dela.\nTxileko enpresaburuen aurrean, Lehendakariak ziurtatu du badakiela Euskadi herrialde txikia dela; hori dela eta, beti lan egiten da estrategia partekatutik abiatuta, ekimen pribatuarekin elkarlanean. Adibide gisa Basque industry 4.0 proiektua jarri du, laugarren industria-iraultzari erantzutekoa, bai eta Zientzia, Teknologia eta Berrikuntza Plana ere, Eusko Jaurlaritzak enpresa, zentro teknologiko eta unibertsitateekin batera abian jarritakoa.\nEra berean, ekimen publiko-pribatuan oraintsu izan den adibide gisa aipatu du Dominion euskal enpresari Txileko kostaldean uholdeak har ditzakeen guneetan tsunami kasuetarako alerta-sirenak jartzeko proiektua eman zaiola, Txileko Barne Ministerioko Larrialdietako Bulego Nazionalak (ONEMI) sustatuta.\nIñigo Urkulluk, topaketa amaitzeko, Eusko Jaurlaritzak Txileko ekonomian duen konfiantza aipatu du; hori dela eta, Txile Euskadi Basque Country 2020ko Nazioartekotze Estrategian lehentasunezko herrialdeetako bat dela jaso da.\nTopaketa Vasco Chilena Korporazioarekin eta bilera Carlos Montes Senatuko presidentearekin\nSantiago de Chileko jardunaldia hasteko, Lehendakariak eta Euskadiko gainerako ordezkaritzak Euskadiko eta Txileko Korporazioko ordezkariekin izan dute topaketa.\nErakunde horrek Vasco Chilena fundazioan du jatorria; Santiagoko Euzko Etxeak eta Eusko Jaurlaritzak sortu zuten ekimen hori, Euskadiko euskaldunen eta Txilen dituzten ondorengoen arteko gizarte-, ekonomia- eta kultura-zubiak sendotzeko. Halaber, FORYDES - Prestakuntzarako eta Garapenerako elkartea ere badu oinarri, zeina Txileren onerako izan daitezkeen garapenerako lankidetzako proiektuak proposatu, kudeatu eta ikuskatzeko sortu baitzen.\nTopaketaren ondoren, Lehendakaria Carlos Montes sozialistarekin, Senatuko presidentearekin, batu da.\nintervencion_lehendakari_cp... behera kargatu (8 MB)\nintervencion_lehendakari_pt... behera kargatu (6 MB)\nlehendakari_senatua_loturak... behera kargatu (700 KB)\nlehendakari_senatua_loturak... 20 MB\nDiscurso_LHDK_almuerzo_dire... 300 KB (application/pdf)


Bizkortu WordPress Amazon eta W3 Total Cache | Martech Zone\nTuesday, April 19, 2011 Osteguna, abendua 1, 2011 Douglas Karr\nOhar: Hau idatzi genuenetik hona migratu dugu WPEngine bat Content Delivery Network StackPath CDN-ren bidez, Amazon baino CDN askoz azkarragoa.\nPixka bat bloga jarraitzen baduzu, badakizu WordPressekin borrokatu dudala. Kutxatik kanpo, WordPress edukiak kudeatzeko sistema nahiko azkarra da. Hala ere, behin gunea guztiz pertsonalizatu eta erabiltzaileentzat behar duzun lekuan lortzen duzunean, txakurra izaten da. Txantiloi berrian kargatzeko orduak 10 segundo baino gehiago izan ziren - errendimendu ikaragarria, izugarria.\nWordPress bizkortzen laguntzeko hainbat gauza egin ditugu:\nOstalariak aldatu genituen MediaTemple. Sarritan, ostalaritza plataforma batean izena ematen duzunean beraien zerbitzari azkarrenetan amaitzen zara. Beraien sistema hazten doan heinean, zerbitzariak ez dituzte azkarrago ordezkatzen; atzean geratzen zara.\nDatu base zerbitzaria gehitu dugu. WordPress ostalari pakete soil batean exekutatzen ari denean, zerbitzaria kodea itzultzen, irudiak zerbitzatzen eta datu basea exekutatzen ari da. Datu base zerbitzaria zure ostalaritza paketean gehi badezakezu, gunea bizkor dezakezu.\nBeste zatiketa bat egiteko, Amazon-en irudi guztiak jarri ditugu edukien banaketa sarea. An erabiltzen ari ginen WordPresserako Amazon S3 plugina baina geroztik gelditu dira. Pluginak Amazon-en irudiak kargatzea eskatzen zuen eta ez zituen irudiak sinkronizatzen - ez da ona.\nDuela gutxi ezarri dugu W3 Guztira Cache W3Edge-tik. Izugarri sendoa den arren, plugina ez da bihotz ahulentzako edo teknikoa ez denarentzat. Profesional bat kontratatzea gomendatuko nuke hura ezartzeko.\nW3 Total Cache pluginak Amazon edukia entregatzeko sare gisa ezartzeko aukera eman digu baina pluginak irudi bideak sinkronizatzen eta berridazten ditu. Hau inplementatzeko baliabide zoragarria da, inoiz plugina edo CDN erabiltzeari uztea erabakitzen baduzu, ez zara hotzean geratuko. Desaktibatu plugin hau eta listo!\nPluginak ere aukera ematen dizu cache orriak datu baseen kontsultak beste hainbat ezarpenekin batera. Ez dakizu zer den cachea? Orrialde bat kargatzeko, orrialdeak kodea irakurtzen du, datu basearen kontsultak exekutatzen ditu eta zure orria dinamikoki sortzen du. Cachea ezartzen denean, orria irekitzen den lehen aldian, orria bistaratzen du eta edukia cache fitxategi batean idazten du. Orrialdea irekitzen den hurrengo aldian, cache fitxategia irekitzen du.\nZure gunea bizkortzeak uste baino askoz eragin handiagoa du irakurleentzat. Izan ere, zure webgunea motelena da onena egiteko behar duzunean, milaka bisitari bertan daudenean. Ez baduzu fin-fin afinatuta (eta gurean lanean jarraitzen dugu), bisitariek pantaila huts bat izaten dute, denbora-mugako akats bat edo, besterik gabe, zure gainean errebote egiten dute orrialdea pare bat kargatu zain egon ondoren. segundotan.\nZure gunea bizkortzeak zure webgunea Google-rekin ere atseginagoa bihurtzen du. Google-k baieztatu du errendimendu handiko guneak altuago sailkatzen dituztela. Goiko aholku hauetaz gain, zure webguneko irudien tamainak murrizteko, orrien konpresioa ezartzeko, EC2 edo Akamai oinarritutako edukiak banatzeko sareak ezartzeko ... eta karga orekatzera eta sinkronizaziora ere joan zaitezke. Hori bai, bada, diru asko sartzen!


(...) Pintoreak hantxe ezarri zuen bere lantokietako bat eta baita bere lanaren zati bat egin ere.\nBien bitartean, Parisen eta Estatu Batuetan arrakasta izaten jarraitu zuen.\nBaina Espainiari dagokionez, arrakasta 1926an iritsi zen, Arte Ederretako Zirkulu berrian erakusketa egin zuenean.\nZuloaga Madrilen hil zen 1945eko urrian, uda Zumaiako lantokian lanean igaro ondoren.\n8.5.2. Bere lana\n8.5.2.1. EZAUGARRI OROKORRAK\nBere lanak Urrezko mendeko pintore handien eragina izan zuen hasiera-hasieratik, batez ere Velazquez eta El Grecorena.\nHala ere, gaztaroan, bizkarra eman zioten Espainia aldean Katalunian izan ezik, aurreratuegitzat jotzen baitzuten.\nGorroto zion trempe-l'oeil izeneko teknikari, baina ez zen bete-betean bat etortzen inpresionismoarekin ere, bere ustez funtsezkoa zen argilunak tokirik ez zuelako.\nHorregatik, bere inpresionistarik gogokoena Manet izan zen; eta harrigarria izan arren, Cézanne ere gogoko zuen.\nZuloagak berrikuntza garrantzitsua ekarri zuen pinturaren alorrean: erretratu handia eta literarioa.\nPertsonaiak gorputz osokoak ageri dira, ondo zaindu eta aztertutako jarrera dotorean, eta atzean paisaje hispanikoa dutelarik.\nZuloaga pintore ontzat har dezakegu, baina marrazkilari gisa are eta hobea izan zen.\nParisen egindako lehen egonaldian hasi ziren bere ezaugarri nagusiak zehazten.\nHantxe izan zituen lehen harremanak maisu talde berezi batekin; pintura akademikoaren kontra jotzen zuten eta oso ortodoxoak ez ziren maisu talde heterogeneo batekin, alegia.\nTalde horrekin izandako harremanari esker ezagutu zuen bere burua eta orduan hasi zen benetako pintore bokazioa azaltzen.\nBadirudi Manet-ekin izandako harremanak aire zabaleko lanetan eta paisajismoan barneratzeko tentazioa eragin ziola, baina bide horretatik urrundu egin zen, bere izaerak beste gauza batera bultzatzen zuelako: tamaina naturaleko irudiz osatutako koadroak, marrazkiaren indarra eta inguruneko efektu atmosferikoak irudikatzea zituen gogoko.\nHau da, inpresionismo garbiaren ezaugarri estetikoen aurkakoak ziren ideiek bultzatzen zuten 26 LAFUENTE FERRARI, Enrique - MAGRIÑA, Luis: Zuloaga Los genios de la pintura española, 14. T. Sarpe, Madril, 1983, 7. orr..\nHala ere, artista horien eragin handiegia zuela antzematen hasi zen eta aldaketaren beharra sumatu zuen.\nAldaketa hori Sevillara egindako bidaian aurkitu zuen.


2021/06/03 - Argia Leave a Comment\n2021/05/20 - Argia Leave a Comment\nItsasoa akituta dago baina biziberritu nahi du Andaluziako Conil de la Fronteran\n2021/05/11 - Argia Leave a Comment\nAndaluzian Conil de la Fronterako kostaldearen 65.000 hektarea uretan arrantza mugatu nahian ari dira arrantzaleak eta ekologistak, arrainik eta urpeko landarerik gabe geratzen ari den itsasoa berpizteko baina kontra dauzkate aisialdiko arrantzan aritzen diren yate eta ontzi txikien jabeak. Plana aurrera aterako balitz, Conilen errepika daiteke Ingalaterrako Lyme Bayen erakutsitakoa: ahitzeraino hustutako itsasoak aukera txiki bat aski duela bere bizi nahia erakusteko.\n2021/05/06 - Argia Leave a Comment\n2021/04/30 - Argia Leave a Comment\n2021/04/27 - Argia Leave a Comment\nBeranduegi #24: Brad Pitti arroza pasa zaio\n2021/04/22 - Argia Leave a Comment\n2021/04/16 - Argia Leave a Comment\nPotentzia nuklear bihurtzeko asmoz, bonba nuklearrak probatzen aritu zen Frantziako Gobernua 1960tik 1996ra, 200 zartatze baino gehiago burutuz; non eta kolonizaturiko Aljeriako Sahara basamortuan eta Pazifikoaren erdiko Mururoa eta Fangataufa irletan. Ofizialki, baldintza meteorologikoei esker hodei atomikoek ez zuten ia kontaminaziorik ondorioztatu; baina estatuaren gezurrak alde batera utzirik, lurralde hauetako kasik guztiak ziren irradiatuak izan. Frantziak ahanzturan nahi lituzkeen gertakizun horiei buruzko egiak azaleratu berri dituzte Mururoa Files ikerketa lan mamitsuak zein ACRO elkarteak eta ikerketa hauen inguruko xehetasunak ekarri dizkigu Jenofa Berhokoirigoinek.


kritiken hemeroteka » Bi mundu, gogo bakarra\n« Nemesio Etxaniz | Oroimenari astinalditxoa »\nTigre ehizan / Aingeru Epaltza / Elkar, 1996\nBi mundu, gogo bakarra Felipe Juaristi / El Diario Vasco, 1997-01-04\nBi lurralde, bi ikuspegi hartzen ditu nobela honek. Lehena, Venezuelakoa da, gure gerra bukatu ondorengo urteetan, non euskaldun asko eta asko gorde baitziren, irabazleengandik ihesi. Halaxe, Martin, baporean etorritakoa, eta patuaren gora-beherak direla eta, oihanean aurkitzen da, tigre baten atzetik.\nBigarrena, Lapurdiko herri txiki bat da. Euskal errefuxiatuek hantxe aurkitu dute babesleku eta atseden. Jende asko dira, tartean neska-mutikoak, tartean Martintxo, Venezuelan dagoen Martinen semea. Nagusiek irratia entzuten dute, Europa osoa kiskali duen gerrari buruzko berriak jakin nahian. Zerbait somatzen dute, alemanak urduri dabiltza, eta laster joango dira haiek ere, gerra ere eskutik eramanez. Nagusiek mapak aztertzen dituzte, irratian esandako tokiak non edo han kokatu nahian, izen arraroak, xelebreak baitira gehienak.\nBietan, euskaldunen zantzua, euskaldunek bizi-irauteko hartutako norabideen arrastoa. Venezuela eta Lapurdi izan baitira, beste askorekin batera (Mexiko, Argentina, Finlandia…) gerra galdu zuten euskaldunen topaleku eta bizitoki derrigorrezkoak. Bietan, gogo bat. Martin tigrearen atzetik dabil, bere burua erakusteko, zer den adierazteko. Lapurdiko mutikoek beste tigre bat jo dute begiz, alemanen tankea, “Tigerra”, hain zuzen. Joko antzean, haren kontra egingo dute, erdi-tragedia bilakatuko den ekintza burutuko ere bai. Huts egingo dute, baina ez dira horregatik galtzaile izango.\nHorra bi plano paralelotan kontatutako istorioa. Oihanekoa, batetik; Lapurdikoa, bestetik. Oihanekoa oso zehatza da. Horacio Quirogak idatzi zituen istorio haietako bat dirudi; edo, beste liburu bat aintzakotzat hartuz, Luis Sepulvedaren zaharra, maitasun istorioak kontatzen zituenekoa dakar oroimenera, tigrea desagertzeko zorian zegoen mundu baten adierazgarri zenekoa. Hori guztia antzematen da kontakizunean. Tigrea, animalia paregabea izateaz gain, basati den neurrian errebeldea ere bai, ehiztariaren itzala bihurtzen da, berak izan nahi lukeena, alegia. Horregatik hura hiltzeko afana.\nBi plano paraleloek gogoetara eramaten dute idazlea. Bestalde, esan behar da oso ondo idatzitako nobela dela Epaltzaren hau, hizkuntz-errejistro oparokoa. Aise dabiltza bizkaiera eta lapurtera bata bestearen ondoan nahastu gabe, era dotorean, ez narrasean.\nEl Diario Vasco (863)\nEl Correo (773)